Zamon Россияда полиэтилен пакетга ўралган ўзбекистонлик эркакнинг мурдаси топилди – Zamon\nДунё\t20-01-2021, 19:27 456\nРоссиянинг Липецк вилоятида 19 январь куни янги қурилган уй канализациясидан полиэтилен пакетга ўралган 33 ёшли ўзбекистонлик эркакнинг жасади топилди. Бу ҳақда вилоят тергов қўмитаси ахборот хизмати хабар берди.\nХабарга кўра, 19 январь куни Добринский тумани Студенка қишлоғида янги қурилган уй эгалари канализация қудуғидан полиэтилен пакетга ўралган 33 ёшли эркакнинг жасадини топиб, бу ҳақда ҳуқуқни муҳофаза қилиш идораларига хабар берган. Воқеа жойига тезкор тергов гуруҳи етиб келган. Жасад текширилганда бўйин ва бош қисмида жароҳатлар борлиги аниқланган.\nАйни пайтда содир этилган жиноятнинг барча ҳолатларини, шунингдек, қотилни аниқлаш мақсадида тергов ҳаракати ва суд экспертиза олиб борилмоқда. Маълум қилинишича, уй эгалари сўроқ қилинмоқда ва қурилиш ишларида қатнашган марҳумнинг танишлари суриштирилиб аниқланмоқда.\nПойтахтлик 65 ёшли эркак коронавирус ўта оғир кечиши оқибатида вафот этди\nБугун юртимизда қуёшли об-ҳаво кутилмоқда\n2020 йил 1 июлдан бошлаб ноширлик фаолияти учун лицензия, матбаа фаолияти учун рухсатнома талаб этилмайди\nСovid-19га қарши курашда Тожикистонлик ҳамкасбларига яқиндан кўмаклашган шифокорларимиз юртимизга қайтишди


Саратонга сабаб бўлувчи маҳсулотлар: афсонами ёки ҳақиқат? - 30 Октября 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Октябрь » 30 » Саратонга сабаб бўлувчи маҳсулотлар: афсонами ёки ҳақиқат?\nСаратонга сабаб бўлувчи маҳсулотлар: афсонами ёки ҳақиқат?\nМутахассис: Гулчеҳра Шерматова, Сергели тумани кўп тармоқли марказий поликлиникасининг онко-гинеколог шифокори.\nОнкологик касалликлар аллақачон асримизнинг энг оғриқли, долзарб муаммосига айланган. Саратоннинг 200 дан ортиқ тури йилига 8 миллиондан зиёд кишининг умрига зомин бўлаётгани ҳам бунинг яққол тасдиғидир. Шу боис ҳам бугун онколог-шифокорлар ушбу дардга йўлиқмаслик учун кўпгина профилактик чораларни тавсия этишмоқда.\nРафинатланган ёғ мумкин эмас!\nЖаҳон онкологлари (ЖО) фикрича шундай. Г.Шерматова (Г.Ш): Бутунлай, йўқ дейиш ҳам нотўғри. Тозаланган ёғ бошқа ёғларга нисбатан (зиғир ёғ) зарарсиз. Лекин ёғли маҳсулотларни камроқ истеъмол қилиш саломатлик учун фойда эканини унутмаслик керак.\n«Жониворлар сутини ичиб бўлмайди»\nГ.Ш: Нотўғри, уй ҳайвонларининг сути фойдали. Фақат сутни қайнатиб ичиш шарт эканини ёдда тутиш керак.\n«Яримтайёр маҳсулотлар соғлиққа зарар».\nГ.Ш: Тўғри. Ушбу маҳсулотлар узоқ муддат сақланиши учун таркибига глутамат натрий, олтингугурт диоксиди қўшилади. Бу инсон соғлиғи ва ҳаёти учун хавфли.\n«Газланган ичимликлар касал қилади»\nГ.Ш: Тўғри. Газли, рангли, ширин карбонатли ичимликлар соғлиқ учун зарар. Улар меъдаости бези ва жигар фаолияти бузилишига, эндокрин тизим издан чиқишига олиб келади. Газланган ширин ичимликларни меъёридан ортиқ истеъмол қилиш қизилўнгачсаратонига сабаб бўлади.\n«Микротўлқинли печ катта зарар»\nГ.Ш: Тўғри. Зарари бор. Микротўлқинли печда тайёрланган озиқ-овқатлар саратон касаллиги ривожланиши билан боғлиқ бўлган бензол, ксилен ва бошқа кўплаб кимёвий моддалар ишлаб чиқарилишига сабаб бўлади.\n«Туғуруққа қадар маммография текшируви мумкин эмас».\nГ.Ш: Тўғри, лекин айрим вазиятларда, агар ҳомиладор аёлда саратон касаллиги белгилари кузатилган бўлса, доктор маммография (кўкрак безини рентген нурлари ёрдамида текшириш) ўтказишни буюриши мумкин.\n«Танани ҳаддан зиёд сиқиб турувчи ички кийим кийманг»\nГШ: Тўғри. Сиқибтурувчи ички кийим лимфа фаолиятига тўсқинлик қилиши (ички аъзо қон томиридаги кераксиз қон ташқарига чиқишига) ва сиқилган жойларда карсиноген бирикмалар тўпланиб, саратон касаллиги келиб чиқишига сабаб бўлади.\n«Музлатилган егулик еманг!»\nГ.Ш: Нотўғри. Музлатилган егуликларнинг ўта хавфли томонлари кўп эмас. Тўғри, музлатилган маҳсулотларда керакли витамин ва минерал моддалар йўқ бўлиб кетади, аммо улар саратон чиқаради дея олмаймиз.\n«Музлатгичда пластик идишда сақланган сувнинг зиёни бор»\nГ.Ш: Тўғри. Пластик идишларда синтетик острогенлар жойлашган бўлиб, бу простата ва кўкрак бези саратони, диабет, ортиқча вазн ва иммун тизими функциялари бузилишига сабаб бўлади.\n«Ҳомиладорликдан сақловчи таблеткалар хавфли»\nГ.Ш: Нотўғри. Тўлиқ тиббий текширувдан ўтгач, гинеколог-шифокор рухсати билан ичилган таблеткаларнинг зарари йўқ. Албатта, билиб-билмай дори ичиш салбий оқибатларга олиб келишини инкор этиб бўлмайди.\n«Дезодорант саратон чақиради»\nГ.Ш: Тўғри. Дезодарантлар мунтазам ишлатилганда аёлларда кўкрак бези саратони ривожланиши хавфи бор. Дезодорант таркибида алюмин бирикмаси бўлиб, тер ишлаб чиқарувчи тўқималарни тўсиб қўяди, натижада, кўкрак тўқимасида тўпланган шиш саратонни келтириб чиқаради.\n«Шакар ҳам сабаб бўлади»\nГ.Ш: Тўғри. Шакарнинг организмга шу қадар зарари кўпки, шифокор сифатида беморларимга шакарни камроқ истеъмол қилишни тавсия этаман. Минг афсуски, маълум бир жиҳатдан саратон ривожланишига шакар ҳам сабаб бўлади. Чунки саратон ҳужайралари шакар билан озиқланади.\nГ.Ш: Тўғри. Сабзавотлар саратон касаллигини бутунлай даволайди дея олмаймиз-ку, аммо ривожланиш ўчоғини йўқ қилишда муҳим роль ўйнайди. Масалан, саримсоқпиёз, бош пиёз, карамнинг барча турлари, помидор кабиларни мисол қилиш мумкин.\nЖО: Шакар ўрнига асал (меъёрида)\nГ.Ш: Тўғри. Асал тиббиётда тан олинган шифобахш маҳсулот саналади. Унинг шакардан фарқи табиийлигидир. Шу боис организм учун зарарсиз.\nЖО: Ўсимлик оқсиллари (масалан, гўшт ўрнига ловия).\nГ.Ш: Тўғри. Ловия микроэлемент ва витаминларга жуда ҳам бой. Соя маҳсулотлари эса нафақат саратонга қарши курашиш хусусиятига эга, балки радиация ёки кимё муолажасини олган беморда ҳам салбий оқибатлар таъсирини камайтириши билан аҳамиятли.\nЖО: Эрталаб оч қоринга икки стакан сув ичиш.\nГ.Ш: Тўғри. Ҳар куни оч қоринга қайнатилган ёки фильтрланган сув истеъмол қилсак, у нафақат саратон ўчоғини йўқ қилади, балки, ортиқча вазндан халос этиб, юрак қон-томир ва меъда-ичак фаолиятини яхшилайди.\nЖО: Иссиқ овқат, қайноқ эмас.\nГ.Ш: Тўғри. Еяётган овқатимизнинг қайноқ-илиқлиги 40 даражадан ошмаслиги керак. Чунки 60 даражадаги иссиқлик оқсиллар йўқ бўлиб кетишига сабаб бўлади. Қайноқ овқат тановул қилганда хлорид кислотаси ҳосил бўлиб, қизилўнгач ва ошқозон ҳужайралари шикастланади.\nЖО: Саратонга қарши шарбат №1: алоэ+занжабил+петрушка+ сельдерей+промалин (ананас ўртаси)ни аралаштиринг ва оч қоринга ичинг.\nГ.Ш: Тўғри. Бу иммуноглобулин даражасини оширади. Шунингдек, ҳар куни хом ёки қайнатилган сабзи ейиш ёхуд янги сиқилган сабзи шарбатини ичиш ҳам фойдали.\nКатегория: Foydali maslahatlar / Полезны советы | Ko'rganlar:: 16 | Добавил: www.BePuL.NeT | Теги: #habarlar, #ahborot, #Yangilik, #новости, #xabarlar, #newsuz, #Yangiliklar, #uznews, #news | Рейтинг: 0.0/0


“Металлург”нинг қиёфаси ўзгарди\nШимкент шаҳрида таъмирдан ўтган “Металлург” истироҳат боғи фойдаланишга топширилди.\n1 декабрь – Тўнғич Президент куни муносабати билан уюштирилган тантанали тадбирда вилояти ҳокими Ж. Туймебаев билан шаҳар ҳокими Нурлан Сауранбаев иштирок этди.\nВилоят ҳокими фуқаролар ва меҳмонларни байрам билан табриклар экан, қайта таъмирланган истироҳат боғи 60 йиллик тарихга эга эканини айтиб ўтди.\n– Давлат раҳбари минтақамизга ташрифлари чоғида доимо шаҳримизнинг ривожланишига алоҳида эътибор қаратиб, унинг ёрқин келажагига зўр ишонч билдириб келади. Уни оқлаш мақсадида кенг қамровли ишлар амалга оширилиб, шаҳримизнинг яшнаши учун янги лойиҳалар яратилмоқда. “Металлург” атамасининг Элбошимиз номи билан боғлиқлигини ўзгача фахр билан тилга оламиз. Сабаби, барчамизга маълум, Элбоши Нурсултан Абишули ҳам дастлаб меҳнат йўлини оддий металлургликдан бошлаган,– деди минтақа раҳбари.\nТадбирда Элбошининг курсдоши Аманали Абдрахманов ҳам сўзга чиқиб, аҳоли номидан миннатдорчилик билдирди.\nШу ўринда, “Металлург” истироҳат боғи пойдевори 1957 йили қаланган. Қайта таъмирдан сўнг унинг майдони 3,6дан 5 гектарга кенгайтирилди. Ҳордиқ масканига ёритиш ускуналари, ахлат қутичалари ҳамда келувчиларга қувонч бағишлаш ниятида фаввора ҳам ўрнатилди.\nКумуш ИСАМАТОВА, 2017-11-30, 19:37 159


Усмонов “Мегафон”нинг назорат пакетини Сбербанкка гаровга қўйди\n16:48 / 10.12.2015\n“АФ Телеком холдинг” “Мегафон”даги ўз улушининг деярли барчасини Сбербанкка гаровга қўйди. Кредит ташкилоти ихтиёрида 1 акция кам 52 фоиз қолди. Бу маълумотлар юридик шахслар фаолияти фактлари тўғрисидаги ягона маълумотлар реестрида акс этди.\nУч йил муқаддам миллиардер Алишер Усмоновнинг яна бир структураси – Telecominvest Holdings Ltd. уяли алоқа оператори акцияларининг 40.33 фоизини гаровга қўйганди. Ўшанда улар Сбербанкка Швециянинг TeliaSonera компанияси томонидан ўтказилган эди.\n“Мегафон”нинг ҳисоботларига кўра, III чоракда “АФ Телеком”га операторнинг 52.0281 фоизи тегишли эди. Экспертларнинг фикрича, гаров “Мегафон”га Хитойнинг China Development Bank молиявий ташкилоти томонидан тақдим этилган кредит ёхуд Норвегиянинг Telenor’ни сотиб олиш борасида таклифларнинг тайёрланиши билан боғлиқ бўлиши мумкин.\nЯна бир тахминга кўра, Алишер Усмоновнинг структуралари телеком соҳаси четидан активлар харид қилиб, бизнесни диверсификация қилмоқчи.


Германияда сув тошқини туфайли 80 киши ҳалок бўлди, 1,3 минг киши бедарак йўқолди - Daryo\n15:11, 16.07.2021 33049\nГерманиянинг Арвайлер туманида (Рейнланд-Пфальц штатининг бир қисми) кучли сув тошқини натижасида тахминан 1,3 минг киши бедарак йўқолган деб ҳисобланмоқда. Бу ҳақда туман маъмурияти веб-сайтига таяниб, «РБК» хабар берди.\nТабиий офат камида 80 кишининг умрига зомин бўлган. Жумладан Шимолий Рейн-Вестфалия федерал штатида кучли бўрон натижасида 30 киши, Рейнланд-Пфальцда эса камида 50 киши ҳалок бўлди. «Қурбонлар кўпайиши мумкин деган хавотир бор», — деди 16 июль куни эрталаб Кобленз шаҳри полицияси вакили.\nШунингдек, 3,5 мингга яқин одам тиббий муассасаларга юборилган. 16 июль куни ушбу ҳудуддаги барча мактаблар ёпиқ бўлади.\nАрвайлерда, жумладан, Ар дарёси ва унинг ирмоқларида қутқарув ишлари давом этмоқда. Шунингдек, Германия ғарбидаги Шимолий Рейн —Вестфалия штати ҳамда Баден-Вюртембергда ҳам қутқарув ишлари олиб борилмоқда.\nҚутқарув ишларини табиий офатга қарши кураш учун жалб қилинган 1 мингдан ортиқ ўт ўчирувчилар, полициячилар ва бўлинмаларнинг бошқа ходимлари амалга оширмоқда. Ҳукумат қўшимча ёрдам, жумладан тиббий ва транспорт кўмаги, шунингдек, қўшимча равишда бундесвер кучларини жалб қилишни сўради.\nҲозир ташриф билан Вашингтонда бўлиб турган Германия канцлери Ангела Меркель, федерал ҳукумат жабрланганларга ёрдам кўрсатишига ваъда берди. У қурбонларнинг яқинларига ҳамдардлик билдирди.\nКанцлернинг сўзларига кўра, фожиа кўламини аниқлашга ҳали эрта, бу яқин кунларда маълум бўлади. Рейнланд-Пфальц бош вазири Малу Драер эса табиий офат оқибатидаги зарарни мисли кўрилмаган деб атаган.\nБир неча кундан бери Германияда кучли ёмғир ёғмоқда. 15 июль оқшомига қадар Шимолий Рейн-Вестфалия ва Рейнланд-Пфальцда камида 59 киши ҳалок бўлгани маълум қилинганди.\nБаъзи шаҳарларда ҳукумат Рейн дарёсига яқин уйларда яшовчи аҳолини эвакуация қилишни ташкил қилди. Кўплаб иншоотлар сув остида қолган, юз минглаб одамлар электрдан маҳрум бўлган.\nАввалроқ Россия жанубида кучли ёмғир туфайли уйлар сув остида қолгани, Қримдаги Керч ва Ялта шаҳарларида сув тошқини туфайли 1,7 мингдан ортиқ одам эвакуация қилингани ҳақида хабар берилганди.\nФоторепортаж: Москвада кучли ёмғир сув тошқинларига сабаб бўлди\n12:26, 20.09.2021 78730\n22:43, 30.09.2021 85970\n19:38, 26.09.2021 81315\n23:58, 18.10.2021 3996\n23:54, 18.10.2021 7990\n23:43, 18.10.2021 4095\n23:38, 18.10.2021 3845\n22:19, 17.10.2021 95339\n08:09, 18.10.2021 83488\n07:34, 17.10.2021 78928\n19:20, 17.10.2021 69290


Бельгия 160 террорчини халқаро қидирувга берди\n13:59 / 07.12.2015\nТеррорчилик фаолиятида гумон қилинаётган ва судланган 160 нафар Бельгия фуқароси халқаро қидирувга берилди. Бу ҳақда мамлакат федерал прокуратурасига таянган ҳолда Sudpresse медиагуруҳи каналлари хабар қилди.\nИлгарироқ Бельгия прокуратураси жорий йилда террорчиликда гумон қилинаётганларга қарши жами 270 иш қўзғатгани маълум қилинган эди. Бельгиянинг жами 945 нафар фуқароси ўзини Суриядаги уруш билан боғлаганлар рўйхатига киради, маълум қилди адлия вазири Кун Генснинг идораси.\nУшбу рўйхатга ҳам Сурияга чиқиб кетган, ҳам кетишга тайёрланаётган, ҳам ушлаб қолинганлар киради.


Осмон узилиб тушмади, аммо Доналд Трамп тилини тия олмади ва кеча Нью-Йорк биржасида Dow Jones индекси бироз тушди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:42 - Осмон узилиб тушмади, аммо Доналд Трамп тилини тия олмади ва кеча Нью-Йорк биржасида Dow Jones индекси бироз тушди\nЎтган шанба кунидаги, яъни 4 майдаги Нью-Йорк биржасига оид хабаримизни қуйидаги сўзлар билан тугатган эдик: “Бу ҳафтанинг чоршанба-пайшанба кунлари турли сабаблар билан Dow Jones индекси 285 поғанага тушиб кетди. Кеча эса, АҚШда ишсизлик даражаси 49 йиллик минимумга тушгани маълум бўлиши билан, Dow Jones индекси 200 поғанага юксалди ва Dow Jones индекси бу ҳафтанинг охирги иш кунини 26 минг 505 билан тугатди. Осмон узилиб ерга тушмаса, келаётган душанба куни Dow Jones индекси янада юксалади.”\nОчиғини айтиш керак, осмон узилиб ерга тушмади, аммо АҚШ Президенти Доналд Трамп ўз тилини тия олмади ва айнан 4 май куни Хитойдан келаётган товарлар учун божхона пошлинасини 2,5 фоизга ошириш ниятини билдирди. Унинг гаплари туфайли, кеча душанба куни биржа очилганда, Dow Jones индекси бир пасда тахминан 400 поғанага тушиб кетди.\nАммо, тезда кўриндики, ҳақиқат ҳамма нарсадан юқори. Куннинг охиригача Dow Jones индекси асосан юксалиб борди ва кеча 6 майда Нью-Йорк фондлар биржаси бекилганда 26 минг 438 бўлди. Яъни, кеча бу индекс бор-йўғи 73 поғана пастга тушди.


Карлуш Кейруш: «Эртага гуруҳимизданги энг яхши жамоага қарши ўйнаймиз» – Voha.uz\nVoha.uz > Янгиликлар, хабарлар, мақолалар > Терма жамоалар > Миллий терма жамоа > Карлуш Кейруш: «Эртага гуруҳимизданги энг яхши жамоага қарши ўйнаймиз»\nКарлуш Кейруш: «Эртага гуруҳимизданги энг яхши жамоага қарши ўйнаймиз»\n05-10-2016 authorФикр билдирингМиллий терма жамоа, Янгиликлар, хабарлар, мақолалар 817\nЎзбекистон ва Эрон учрашувидан олдинги матбуот анжуманида дастлаб меҳмонлар устози Карлуш Кейруш иштирок этди.\nУнга жамоа футболчиси Масъуд Шожаи ҳамроҳлик қилди.\n«Ўзбекистон мамлакатига, ЎФФга, ўзбек журналистларига миннатдорчилигимни билдираман. Тошкентга учинчи марта Эрон устози сифатида келдим. Бундан жуда хурсандман. Эртага гуруҳимизданги энг яхши жамоага қарши ўйнаймиз. Сабаби Ўзбекистон дастлабки 2 турдан олдин гуруҳ пешқдами бўлиб турибди. Биздан кутаётган яхши натижани Эронга олиб боришга ҳаракат қиламиз», – дейди Кейруш.\n«Албатта бош мураббий айтиб ўтганидек гуруҳдаги энг яхши жамоага қарши майдонга тушамиз. Бу жамоа доим кучли бўлиб келган. Ўйинга яхши тайёргарлик кўрдик. Уйга ижобий натижа билан қайтишга умид қиламиз», – дейди Шожаи.\n– Дежага ва Жаҳонбаш жароҳатлари туфайли эртага майдонга туша олишмаса бу Эрон учун қанчалик катта йўқотиш бўлади?\n– Жароҳатлар футболнинг ажралмас қисми. Терма жамоада Дежага, Жаҳонбахш ёки Шожаидан кучлироқ юлдуз бор. Бу юлдузнинг номи – жамоа. Эртага бу икки футболчи майдонга тушишга тайёр, бу Эрон яхши хабар. Бу икки футболчининг майдонга тушиши эса Ўзбекистон учун ёмон хабар.\n– Терма жамоа ўзаги барибир 15-16 нафар футболчидан иборат бўлади. Сиз кимларга ишонаяпсиз?\n– Бугунги кунда Эронда футболчилар борасида муаммо йўқ. Терма жамоа йилдан йилга ўсиб бормоқда. Мен термага келганимда бир нафар футболчи Европа клубларида ўйнарди. Ҳозир эса 11 нафар футболчимиз Европа қитъасида ўйнамоқда.\n– Эртага австралиялик ҳакам Бенжамин Уильямс ишлайди. Бунга муносабатингиз қандай?\n– Албатта бу футбол. Унда барча хато қилади, мураббий ҳам, футболчилар ҳам, ҳакамлар ҳам хато қилади. Ҳозирги замонавий футболда тўртта жамоа бор: мезбон, меҳмон, ҳакамлар ва комиссарлар жамоаси. Эртага мана шу тўртта жамоа ўз ишини тўғри бажаришади деб умид қиламан. ФИФАнинг ҳалол ўйин байроғи остида майдонга тушаяпмизми шунга мос тарзда ўйнашимиз керак.\nМозийга қайтиб ёхуд тарихий суратлар\nСамвел Бабаян: «Битта гап айтаман, эртага ғалаба қозонмоқчимиз»


Qalampir.uz | Атамбоевга жиддий айбловлар, тўхтамаётган доллар курси, Ўзбекистонга юкланган компенсация ва бошқа хабарлар\nАтамбоевга жиддий айбловлар, тўхтамаётган доллар курси, Ўзбекистонга юкланган компенсация ва бошқа хабарлар\nЖамият\t13 Август 21:30 2796\nЯкунига етаётган 13 август кунининг энг муҳим воеқалари билан қуйида танишинг.\nЖорий йилнинг 17-18 август кунлари Ўзбекистонда умухалқ хайрия ҳашари ўтказилади. Ўзбекистон Республикаси Вазирлар Маҳкамасининг фармойишига асосан 2019 йилнинг 15-30 август кунлари мамлакатнинг барча ҳудудларида ободонлаштириш ва тозалик ойлиги деб эълон қилинди.\n“Лукойл” Ўзбекистон ҳисобига ривожланяпти\n“Лукойл” Ўзбекистонда газ қазиб олиш ҳисобига углеводород ишлаб чиқаришни кўпайтириб боряпти. Жорий йилнинг биринчи ярим йиллигида газ қазиб чиқариш 8 фоизга кўпайди. Нефть қазиб олиш эса деярли 1,3 фоизга ортди.\nШомуродов тўпурарлар пойгасида биринчиликка чиқиб олди\n“Ростов” клубининг ўзбекистонлик ҳужумчиси Элдор Шомуродов Россия премьер лигасининг 5-турида “Крылья Советов”га қарши ўйиндаги ягона голнинг муаллифи бўлди.\n24 ёшли футболчи РПЛ доирасидаги 3-ўйинида кетма-кет гол уряпти. Шомуродов 5 ўйинда 4 та гол уриб, тўпурарлар рўхйтида Артём Дзюба (Зенит) ва Александр Соболёв (Крылья Советов) билан биргаликда биринчи ўринни бўлишиб турибди.\nUFC жангчиси Маҳмуд Муродовни жангга чорлади, Муродов унга жавоб қайтарди\nБоксчи Флойд Мэйвезер ўзбекистонлик Маҳмуд Муродовни "жаҳоннинг энг яхши ММА жангчиси" деб атаганди. Instagram`да қолдирилган постга UFC жангчиси Генри Сехудо жавоб қайтарди.\nПойтахт Тошкент шаҳрида арзонгинага 65 700 доллар сотиб олмоқчи бўлган фуқаро алданиб қолди. 41 ёшли Абдулла У. ИИБга мурожаат қилиб, аризасида 34 ёшли Истора Н.га нисбатан чора кўришни сўраган. Истора Абдуллага 460 000 000 сўмга банкдан “арзон” нархда – 7 000 сўмдан ҳисоблаб, 65 700 АҚШ долларини олиб беришини ваъда қилган. Эркак аёлга ишониб, жорий йилнинг январь-март ойларида умумий ҳисобда 460 000 000 сўм пулни бериб юборган.\nАвстралияда 35 йилда илк бор қор ёғди\nАвстралия жануби-шарқида 35 йилда илк марта қор ёғди. Одамлар қорда ўйнаётган кенгуруларни видеога олди. Синоптикларнинг маълумотларига кўра, Антарктика муз фронти сабабли Виктория ва Янги Жанубий Уэльс штатларида қор ёғган. Жанубий қутбдан келган циклон Австралия соҳилларига совуқ, кучли ўзгарувчан шамол, қор ва изғирин олиб келган.\nАктриса қарзи туфайли чет элга чиқолмаслиги мумкин\nСуд ижрочилари актриса Aнастасия Заворотнюкнинг чет элга чиқишини тақиқлашни талаб қилди. Москвадаги Никулин суди Суд суд ижрочиларининг баёнотини 2 сентябрда кўриб чиқади. Заворотнюк ижро тўлови учун 1,6 миллион рубль миқдорида қарзни тўлашга мажбурдир.\nАтамбоевга янги айбловлар қўйилди\nҚирғизистон Бош прокуратуарси собиқ Президент Алмазбек Атамбоевга нисбатан қотиллик ва бошқа оғир жиноятларда айблов эълон қилди. Бу ҳақда Бош прокуратура вакили Замир Бейшекеев маълум қилди.\nАлмазбек Атамбоев бундан тақшари, давлат тўнтаришини ташкиллаштиришда ҳам айбланди.\nПСЖ дўкони Неймарнинг либосларини йиғиштириб олди\nБразилиялик футболчи Неймар ПСЖдан кетишга жуда ҳам яқин турибди. Клуб дўкони Неймарнинг барча либослари ва экипировкаларини олиб ташлади.\nПСЖ раҳбарияти бу борада ҳеч қандай расмий баёнот бермади, аммо 27 ёшли Неймарнинг пойтахт клубидан кетиши деярли аниқ бўлиб улгурмоқда.\nВладимир Зеленский ҳукуматга русларга Украина фуқаролигини беришнинг соддалаштирилган тартиби тўғрисидаги қонун лойиҳасини тайёрлашни буюрди. Ҳужжатда "сиёсий эътиқоди учун таъқиб қилинганлар" ҳақида гап боради. Фармонга кўра, соддалаштирилган тартиб "Украинанинг миллий хавфсизлиги ва мудофаасини таъминлашда" қатнашган чет элликлар ва фуқаролиги бўлмаган шахсларга ҳам қўлланилади.\nТошкентда яккакураш спорт турининг аралаш тури бўйича жаҳон чемпиони Мурод Хонтўраевни пичоқлаб кетганларга суд ҳукми ўқилди. Мазкур жиноий иш жиноят ишлари бўйича Шайхонтоҳур туман суди судьяси Акмал Эргашев раислигида ҳамда халқ маслаҳатчилари Б. Муслимов ва М. Мирҳамидовдан иборат суд таркибида кўриб чиқилди.\n09 Декабрь 19:34 14212\n09 Декабрь 21:52 13204\n09 Декабрь 17:47 10377\n09 Декабрь 10:52 10212\n09 Декабрь 14:59 9021


18 апрел 2021, Тошкент вақти: 16:14\nЎзбекистонликлар Россиядан пул жўнатиш бўйича МДҲ ватандошлари орасида яна биринчи ўринни эгаллади. Марказий банк ҳисоботига кўра¸ 2016 йил давомида ўзбекистонликларнинг ватанига юборган жами маблағи 2 миллиард 741 миллион долларни ташкил этган. Ўртача ҳисобда¸ Россияда меҳнат қилаëтган ҳар бир ўзбекистонлик ойига ватанига 279 доллар пул юборган.\nБанкнинг билдиришича, 2015 йил давомида Россиядан Ўзбекистонга муҳожирлар томонидан 3 миллиард 59 миллион доллар юборилган ва 2016 йили пул жўнатмалари миқдорининг 11 фоизга камайгани кузатилган.\nАйни пайтда¸ ҳисоботда Россияга келаётган ўзбекистонлик меҳнат муҳожирлари сонининг 2014 йилга нисбатан 30 фоизга озайгани ҳам айтилади.\nРоссия миграция хизмати келтирган расмий рақамларга кўра, ҳозирда мамлакатда салкам 2 миллион ўзбекистонлик муҳожир легал мақомда меҳнат қилмоқда.\nТюмень вилоятида меҳнат қилаëтган сурхондарёлик Собиржон охирги йил давомида Россиядаги меҳнат муҳожирлари даромади пасайиб бораётганига оид банк хулосасини ўз мисолида тасдиқлайди:\n- Энди, ўтган йили яхшироқ эди – бу йил пул жуда кам. Бугун долларни 57,36 кўрсатаяпти. Пул берилаяпти – рублнинг қадри йўқ-да...Одамлар долларни иложи борича ишлатмаяпти, нарх кўтарилиб кетаяпти, дейди Собиржон.\n10 йилдан буён Россияда қурилишларида меҳнат қилаётган Собиржон мавсумига қараб Ўзбекистонга ойига 200дан 500 долларгача пул жўнатиб туришини айтади.\nСобиржон билан тўлиқ суҳбат\nАйни пайтда бу муҳожир¸ Россияда қийналиб топиб¸ ватанга юбораëтган пулларини Ўзбекистонда олиш муаммоси ҳам кучайиб бораëтганидан шикоят қилади:\n- Хуллас, охирги бир йилда шундай бўлиб қолди. Бу ердан пул жўнатамиз 5-6 кун, Агробанк, Пахтабанк... Олтинсойданман – у ерда умуман пул бермайди. “Валюта йўқ!”, дейди. Мен 10 март куни юборган эдим – мана 11 кун бўлди ололмаяпти. 14-15 кунда олишаяпти, одатда. Доллар йўқ бўлиб қолганигами, билмадим. Бир ойда 500 доллар, баъзилари – 200 доллар жўнатаман. Ёз пайтида аммо даромадимиз бироз кўпаяди. Бу ердаги пул жўнатадиган фирмалар ишончли бўлади – ўша ердаги банклар ўйин қилаяпти-да! дейди Собиржон.\nРоссия Марказий банки ўтган йилда жисмоний шахслар томонидан узоқ хориж мамлакатларига 25,799 миллиард доллар жўнатилганини қайдга олган бўлса¸ МДҲ давлатларига жами 10,129 млрд юборилгани кузатилган.\nБанкнинг билдиришича, 2016 йили Россиядан бошқа давлатларга пул жўнатиш бўйича Ўзбекистон умумий рўйхатда Швейцариядан кейинги иккинчи ўринни эгаллаган. Ўтган йили Россиядан Швейцарияга 5 миллиард 100 миллион доллар ўтказилган.\nПул жўнатмалари бўйича учинчи ўринни Тожикистон ($1,9 млрд), тўртинчи ўринни Қирғизистон ($1,7 млрд) ва бешинчи ўринни Украина ($1 млрд) эгаллаган.


Сифатсиз аккумулятор сотган тадбиркор уни янгисига...\n05.04.2018 11:07 0 4396\nЎзбекистон истеъмолчилар ҳуқуқларини ҳимоя қилиш жамиятлари федерацияси Навоий вилояти ҳудудий бирлашмаси «Ишонч телефони»га Кармана тумани, Маликрабод қўрғонида яшовчи фуқаро М. Ўринбоевдан мурожаат келиб тушган.\nМурожаатда айтилишича, фуқаро Навоий шаҳридаги «Технопланет» савдо мажмуасида жойлашган автомобил эҳтиёт қисмлари сотиш дўконидан ўтган йилнинг сентябрь ойида ўзининг «Тико» автомобили учун 350 минг сўмга 2 йил кафолат муддатига эга аккумулятор сотиб олган.\nАммо аккумулятор 3 ойдан сўнг ишламай қолган. Фуқаро сифатсиз маҳсулот сотган тадбиркорга бу ҳақда мурожаат қилади, аммо у турли важлар билан уни алмаштириб бермаган.\nВоқеа Навоий шаҳар истеъмолчилар ҳуқуқларини ҳимоя қилиш жамияти мутахассислари ҳамда фуқаронинг ўзи иштирокида ўрганиб чиқилди. Ўрганишлар натижасида сифатсиз аккумулятор янгисига алмаштириб берилди.\nаккумулятор Навоий истеъмолчи\nСиёсат 03/03, 10:39


Тўқсонбосди экинлар – Сурхон тонги\nБош саҳифа / Қишлоқ хўжалиги / Тўқсонбосди экинлар\nАпрел 24, 2018\tҚишлоқ хўжалиги Изоҳ қолдириш 983 Кўрилди\nСурхон воҳаси миришкорлари тўқсонбости экинлар етиштиришда катта тажрибага эга. Шу кунларда эса айни йўналишдаги ишларнинг кўлами ортиб, қатор чора-тадбирлар амалга ошириляпти.\nДарвоқе, тўқсонбос-ти деганда, қишнинг тўқсон куни назарда тутилади. Кузда кўкартириб олинган маҳсулот қор остида қолиб, етарлича куч тўплайди, яхши ўсади, ҳосилдор келади. Халқимизнинг “Тўқсонда суғорсанг, тўқсон ботмон ҳосил оласан”, деган ҳикмати ҳам айнан шундан. Вилоятда қишлоқ хўжалиги маҳсулотлари, жумладан картошканинг эртапишар, серҳосил навларини яратиш ва етиштириш билан боғлиқ тажрибалар ҳам амалиётга кенг тадбиқ этилмоқда. Кўзланган асосий мақсад, нафақат юртимиз аҳолисининг арзон ва сифатли қишлоқ хўжалиги маҳсулотларига бўлган эҳтиёжини қондириш, балки хорижга маҳсулот чиқаришни ҳам таъминлашдан иборатдир.\nЖорий йилда вилоят аҳолисини сифатли ва эртапишар картошка билан таъминлаш мақсадида жами 11 500 гектар майдонга эртапишар картошка навлари экилди. Шундан, 1442 гектари фермер хўжаликлари далаларига тўғри келса, 1058 гектари эса аҳоли томор-қаларида етиштирилмоқда. Вилоятда 34 минг тоннага яқин картошка уруғлари қадалган бўлиб, жорий йилда ундан 253 минг тонна маҳсулот етиштириш режалаштирилмоқда. Миришкорлар картошканинг “Зарафшон”, “Санта”, “Марфона”, “Космос”, “Симфония”, “Темп”, “Пикассо” каби тезпишар ва ўртапишар навларини ерга қадашган. Бундан ташқари, вилоятда ғалладан бўшаган майдонларга ҳам такрорий экин сифатида картошка экиш борасида аниқ чора-тадбирлар белгиланган.\n– Томорқам 10 сотихдан ортиқ, – дейди Музработ туманидаги “Янгиҳаёт” маҳалласида яшовчи Шомат Омон-қулов. — Унда экилган картошка ва пиёздан ҳар йили 10 тоннадан ортиқ ҳосил оламан. Ҳар йили икки-уч маротаба ҳосил оламиз. Бир йил картошка эксак, иккинчи йил пиёз экамиз. Экинларни алмаштириб экиш эса ҳосилдорликнинг мўл бўлишига замин яратади.\nВилоятда юқори ҳосилдор навларни экиш, янги маҳаллий навлар яратиш борасида ҳам қатор чора-тадбирлар амалга ошириляпти.\n— Воҳада куз, қиш мавсумида сабзавот экинларини етиштириш имконияти жуда катта, – дейди сабзавот, полиз экинлари ва картошкачилик илмий тадқиқот институти вилоят илмий тажриба станцияси директори Музаффар Арамов. – Бизда картошка экиш муддати 25 февралдан 10 мартга қадар ҳисобланади. Лекин воҳанинг Сариосиё, Денов ва Олтинсой туманларида картошкани, юқорида таъкидлаганимиз тўқсонбости усулда, декабрь ойида ҳам экиб, плёнка остида етиштириш йўлга қўйилган. Бунда картошканинг “Агави”, “Санта”, “Редскарлет”, “Пикассо”, “Романа”, “Разара” каби навлари ҳам экилмоқда.\n– Ерга меҳр берсангиз, уни боқсангиз, у ҳам сизни боқади. Мана 30 йилдан буён томорқада картошка, пиёз экиб деҳқончилик қилиб, ҳалол меҳнат ортидан болаларни ўқитдим, тўй қилиб, фарзандларимни уйли-жойли қилдим. 45 миллион даромад қилгандик, яқинда ҳаж зиёратига ҳам бориб келдим, – дейди ангорлик нуроний Жайлов Маматмўминов.\nТоморқа – кони фойда эканлигини англаган воҳа халқи Жайлов бобо каби ўз меҳнати ортидан рўзғорини обод қилиш баробарида юрт тараққиётига ҳам ўз ҳиссаларини қўшишмоқда.\nОлдинги Норовнинг дубли\nКейинги Эпчил қиз ўзига иш топди


Шавкат Мирзиёев Сенатнинг янги биносини бориб кўрди – Газета.uz\nПрезидент Шавкат Мирзиёев ва Сенат раиси Танзила Нарбаева.\n15 январ 2021, 14:20 Сиёсат\nШавкат Мирзиёев 15 январь куни Тошкент шаҳридаги бунёдкорлик ишлари, корхоналар фаолияти билан танишмоқда. Жумладан, давлат раҳбари Сенатнинг янги биносини ҳам бориб кўрди.\nШаҳар марказидаги Ислом Каримов кўчасида Олий Мажлис Сенати учун янги бино ҳозирланаётганидан кўпчилик хабардор. Лойиҳага кўра, 6 қаватли эски бино тубдан реконструкция қилиниб, қўшимча объектлар қурилмоқда. Бугунги кунда муҳандислик тармоқлари монтаж қилиняпти.\nОлий Мажлис олий давлат вакиллик органи бўлиб, қонун чиқарувчи ҳокимиятни амалга оширади. Шу боис, Сенатда доим иш «қайнайди». Юқори палатанинг ҳаёти муҳокама ва музокараларга бой. Хорижий делегациялар ҳам кўп ташриф буюради. Парламент назоратининг ўзи катта ва ўта муҳим вазифа.\nСенатнинг янги биноси (Ташқи ишлар вазирлигининг эски биноси — Марказий банк ён томонида жойлашган).\nЯнги бинода ана шундай барча жиҳатлар инобатга олиниб, сенаторлар учун энг замонавий шароитлар яратилмоқда. Жумладан, Олий Мажлис палаталарининг қўшма мажлисини ўтказиш учун 280 ўринли зал ташкил этиляпти. У миллий нақшлар билан безатилган, замонавий техникалар билан жиҳозланган бўлади.\n«Парламентимиз фаол ишлаяпти. Мажлислар пайтида битта қонун лойиҳаси соатлаб муҳокама қилинади. Шунинг учун иштирокчиларнинг ҳаракатланиши, саломатлиги, ёши билан боғлиқ ҳар бир жиҳатни эътиборга олиш, шунга яраша қулайлик яратиш зарур. Залга қуёш нури тушиб турса, кайфиятга, ишга яхши таъсир қилади», — деди Шавкат Мирзиёев.\nЯнги бинода делегациялар билан учрашувлар, матбуот анжуманлари, ОАВлар вакиллари учун ҳам барча шароитлар яратилиши қайд этилди.


“Мол“ сўзи арабча “мола-ямийлу“ феълининг ўзаги бўлиб, қийматга эга ва кўнгил майли тортадиган нарсани англатади.\nКўнгил майли тортадиган қимматли нарсаларнинг ҳаммаси - пул, тилла, кумуш, кўчмас ва кўчар мулк ва бошқалар мол дейилаверади. Бу нарсалар кўнгил тортиши, иштаҳа қилиши дейилади. Иштаҳа эса шаҳват маъносини англатади. Шунинг учун Қуръони каримда бундай нарсаларнинг барчаси “шаҳватлар“ деб аталган.\n“Одамларга аёллардан, фарзандлардан, тўп тўп тилла ва кумушдан, боқилган отлардан, чорвалардан, эски-тикиндан иборат шаҳватларнинг муҳаббати чиройли кўрсатилди. Булар дунё ҳаётининг матоҳидир. Ва Аллоҳ - ҳузурида гўзал қайтар жой бор Зотдир“ (14-оят).\nАллоҳ таоло Жумъа сурасида марҳамат қилади:\n“Бас, намоз тугаганидан сўнг ер юзи бўйлаб тарқалинг ва Аллоҳнинг фазлидан талаб қилинг ҳамда Аллоҳни кўп зикр қилинг. Шоядки, зафар топсангиз“ (10-оят).\nНамоздан кейин ким савдосига, ким касал кўргани, ким илм талабига ва ҳоказо-ҳамма ўз ишига қайтиши мумкин.\n“...ва Аллоҳнинг фазлидан талаб қилинг...“\n“...ҳамда Аллоҳни кўп зикр қилинг. Шоядки, зафар топсангиз“, дейилмоқда.\n“Ва молни кўп яхши кўрасизлар“ (20-оят).\nИслом инсон мол жамлаш орқали эришадиган турли фойдаларни инкор қилмайди. Балки Қуръони карим бир неча ўринда молни хайр - яхшилик деб атаган.\nМол жамлаш одобларига риоя қилиш.\nМол Аллоҳ таолоникидир.\nАллоҳ таолонинг розилиги учун мол неъматига шукр келтириш шартдир.\nМулкдор бўлиш оғир масъулиятдир.\nМол-дунё топиш йўлларига ва манбаларига аҳамият бериш ўта зарурдир.\nМолу дунё ва бойлик одобларидан бири оила аъзолари ва қарамоғидагиларга нисбатан қизғанчиқ бўлмасликдир.\nДавлатманд кишиларнинг зийнати сахийлик ва яхшилик қилишдир.\nМол-мулк эгаси зиммасида адо этилиши зарур бўлган кўп ҳақлар бор.\nМол-дунёда Аллоҳ таолонинг бир қанча ҳаққи бор:\nМазкур ҳақларнинг биринчиси Аллоҳ таолонинг ҳақларидан бўлмиш закотдир.\nМолу мулкдаги Аллоҳ таолонинг ҳақларидан бири фитр садақасидир.\nМол-мулкдаги Аллоҳ таолонинг ҳақлари ичида турли каффоротлар ҳам бор.\nМол-мулкдаги Аллоҳ таолонинг ҳақларидан бири назрлардир.\nМолу мулкдаги Аллоҳ таолонинг ҳақларидан бири ҳаж ибодатининг сарф-харажатидир.\nМол-мулкдаги бандаларнинг ҳаққига оила аъзоларининг, ота-онасининг, опа-синглисининг ва қўл остидагиларнинг вожиб нафақаси ҳам киради.\nМол-мулкда камбағал бандаларнинг ҳам мустаҳаб ҳақлари бор.\nМолу мулкдаги бандаларнинг ҳақларидан бири қарз эгасининг ҳаққини қайтариб беришдир.\nМол-дунёдаги бандаларнинг ҳақларидан бири бировга молиявий талофат етказилганда, ўша етказилган талофатни тўлаб беришидир.\nМолу дунёдаги бандаларнинг ҳақларидан бири бировларга берган ваъдага вафо қилишдир.\nСахийлик, мурувват кўрсатиш ва хайр-эҳсон маъносида, савоб умидида мол сарфлаш ҳам бандаларнинг мол-дунёдаги ҳақларидандир.\nМол-мулк эгаларининг энг юксак одобларидан бири тавозели бўлиш ва берганини миннат қилмасликдир.\nМол-дунё ва унга боғлиқ турли дабдаба-шуҳратлар инсон қадрининг ўлчови бўлолмайди.\nИнсоннинг ихтиёридаги мол-дунё - омонат, инсон бир халифа (вакил), холос.\nТақводор мўмин-мусулмон одамнинг эътиқоди бўйича унинг қўлидаги мол-дунё Аллоҳ берган ризқдир, ўзи яратган нарса эмас.\nИслом дини таълимоти бўйича, инсоннинг қўлидаги мол унга Аллоҳ Ўз фазлидан берган омонатдир.\nЯкка мусулмонлар қўлидаги мол-мулк айни вақтда мусулмон жамоасининг ҳам мол-мулки ҳисобланади.\nҲа, Ислом мол-мулкка шундай назар билан қарайди. Мусулмонлардан ҳар бири қўлидаги молнинг муҳофазасини жамоа аъзоларига топширади.\n“Ижтимоий одоблар“ китобидан.\nДругие материалы в этой категории: « Абу Зуръа Розийнинг вафоти\tПингвинлар ҳаётидан ибрат »


Январь-апрель ойларида 2,5 млрд доллар хорижий инвестициялар ўзлаштирилган – Газета.uz\nЯнварь-апрель ойларида 1,7 млрд доллар тўғридан-тўғри хорижий инвестициялар ва 831 млн доллар хорижий кредитлар ўзлаштирилган. Тўғридан-тўғри хорижий инвестицияларнинг умумий инвестициялар ҳажмидаги улуши 26% гача ўсди. Ушбу даврда Россия, Хитой, Германия ва Жанубий Корея Ўзбекистонга энг кўп инвестиция киритган давлатлар бўлди.\n4 июн 2020, 12:18 Иқтисодиёт\nЎзбекистонда 2020 йил январь — апрель ойлари мобайнида умумий ҳажми 2,5 млрд АҚШ доллари миқдорида хорижий инвестициялар ўзлаштирилган. Бу ҳақда Инвестициялар ва ташқи савдо вазирлиги матбуот хизмати маълум қилди.\nЎзлаштирилган хорижий инвестицияларнинг тақсимотига кўра, тўғридан-тўғри хорижий инвестициялар — 1,7 млрд ва хорижий кредитлар — 831 млн долларни ташкил этди. 2019 йил шу даврга нисбатан ўсиш суръати 1,6 баробарни ташкил этди ва ўзлаштирилган тўғридан-тўғри хорижий инвестицияларнинг умумий инвестициялар ҳажмидаги улуши 26% гача ўсди.\nМаълум қилинишича, ҳисобот даврида 336 та лойиҳа ишга туширилган: 8 та йирик ишлаб чиқариш корхоналари ва 328 та ҳудудий аҳамиятга эга саноат объектлари.\nШу билан бирга, муайян даврда Россия, Хитой, Германия ва Жанубий Корея Ўзбекистонга энг кўп инвестиция киритган давлатлар бўлди ва мамлакат иқтисодиётига сармоя киритаётган давлатларнинг умумий сони эса 37 тани ташкил этди.\nСоҳалар тақсимотида электротехника саноати (2019 йилнинг шу даврига нисбатан ўсиш — 24 баробар), кимё саноати (ўсиш — 13 баробар), чарм ва пойабзал (ўсиш — 2,5 баробар) соҳаси инвесторлар учун энг жозибадор бўлган. Нефть ва газ саноати (ўсиш — 2,3 баробар) ва қурилиш материалларининг ишлаб чиқарилиши (ўсиш — 1,6 баробар) ҳам яхши ўсиш кўрсаткичларни намойиш этганлиги ҳақида вазирлик маълум қилди.\n«Тўғридан-тўғри хорижий инвестициялар ва кредитларнинг минтақавий аҳамиятга молик лойиҳаларга йўналтиришда ўсиш тенденцияси кузатилиб, ҳисобот даврида уларнинг умумий қиймати 958 млн долларни ташкил қилди ва 2019 йилнинг шу даврига нисбатан 2,6 баробар ошди. Ҳудудлар кесимида юқори ўсиш динамикаси Жиззах (13 баробар), Наманган (9,4 баробар) ва Сурхондарё (4,2 баробар) вилоятларида кузатилмоқда», — дейилади маълумотда.\nТаъкидланишича, Ўзбекистон Президентининг 2020 йилга тасдиқланган Инвестиция дастурига асосан молиялаштиришнинг барча манбалари ҳисобидан асосий воситаларга 233,2 трлн сўм, шу жумладан тўғридан-тўғри хорижий инвестициялар — 7,1 млрд доллар, давлат кафолати остидаги хорижий инвестиция ва кредитлар — 2,7 млрд долларни ташкил этиши режалаштирилган.\nХусусан, 2020 йилда 2 мингдан ортиқ ижтимоий, инфратузилма ва саноат объектларини: 206 та янги йирик ишлаб чиқариш объекти, 240 та ҳудудий аҳамиятга эга ишлаб чиқариш объектлари ҳамда 1,6 мингта ижтимоий ва инфратузилмавий объектларни фойдаланишга топшириш режалаштирилган.


1 апрелдан табиий газ ва электр энергияси учун тўлов ошади. Бунга сабаб… | Ўзбекистон ва жахон янгиликлари\n1 апрелдан табиий газ ва электр энергияси учун тўлов ошади. Бунга сабаб…\nЎзбекистон 11 январь 16:39 1 925\nЎзбекистонда 1 апрелдан табиий газ ва электр энергиясидан фойдаланганлик учун тўлов нархи ошади.\nБу ҳақида иқтисодиёт вазири ўринбосари Мубин Мирзаев Халқаро пресс-клуб йиғилишида маълум маълум қилди.\n«1 апрелдан аҳоли учун табиий газдан фойдаланганлик учун тўлов нархи 10%га, электр энергияси учун 12 %га ошади. Ушбу параметрлар инфляция даражасидан келиб чиққан ҳолда давлат бюджетига киритилган», — деди у.\n«Биз ҳар олти ойда иш ҳақи ва бошқа тўловлар миқдорини кўриб чиқамиз ва уларни инфляция даражасига мувофиқ тарзда оширамиз. Нархлар қанчалик кўтарилса, аҳолининг маоши ҳам шунчалик ошади. Буларнинг бари янги бюджетда кўзда тутилган», — деди вазир ўринбосари.\nЎзбекистон Республикаси Президентининг қарори: тез тиббий ёрдам хизматини такомиллаштирилади


Ўзбекистонда Россия телеканалини очиш режаси хавотир уйғотмоқда « Ўзбекистон Халқ Ҳаракати\nЎзбекистонда Россия телеканалини очиш режаси хавотир уйғотмоқда\nРоссия ва Ўзбекистон ҳамкорлигида янги телекенал очилиши эҳтимоли рус телевидениеси ташвиқотидан чарчаган ўзбекистонликларни хавотирга солмоқда. Аксариятнинг дунёқараши шундоқ ҳам Россия телевидениеси, ахборот воситалари орқали шаклланаётган бир пайтда ҳамкорликдаги янги лойиҳа ўзбекистонликларни Россия ташвиқоти домига батамом чўктириши мумкин, дейди улар.\nҚўшма телеканал очилиши Россия Алоқа вазирлиги делегациясининг Ўзбекистонда ўтказган музокаралари давомида муҳокама қилинган. Россия Алоқа ва оммавий коммуникациялар вазири ўринбосари Алексей Волин бошлиқ делегация Ўзбекистондаги ҳамкасблари билан оммавий ахборот воситалари фаолияти бўйича ҳамкорликни муҳокама қилган.\nЎзбекистон Ахборот технологиялари ва коммуникацияларини ривожлантириш вазири Азим Аҳмадхўжаев билан ўтган музокараларда ОАВни ривожлантириш, интернет тармоқларини тартибга солиш, АКТ соҳасида кадрлар тайёрлаш бўйича ҳамкорлик муҳокама қилинган.\nТаркибида Россиянинг бир қатор етакчи телеканаллари вакиллари бўлган делегациянинг Ўзбекистондаги музокаралари давомида Россиянинг “Биринчи канали” билан ҳамкорликда қўшма телеканал ташкил этиш масаласи ҳам кўрилган.\nРоссия телевидениеси билан режаланаётган қўшма лойиҳа ҳақида батафсил маълумотлар йўқ, аммо бу хабарнинг матбуотда пайдо бўлишини ўзиёқ жамоатчилик томонидан бир қадар мунозара билан кутиб олингани кузатилади.\nГазета. уз нашрининг Россия билан ҳамкорликда янги телеканал ташкил этилаётгани ҳақидаги хабари ўқувчиларнинг фаол мунозарасига сабаб бўлган, аксарият Ўзбекистонда Россия телевидениеси ташвиқоти янада кенгайишидан хавотир изҳор этган.\nРоссия билан янги телеканал очилиши эҳтимоли ижтимоий тармоқлардаги мунозараларни ҳам четлаб ўтмаган, ўзбекистонлик айрим блоггерлар бу янгиликни ахборот майдонига тажовуз сифатида баҳолаган.\nБлогер Аббос Асад Россия билан ҳамкорликда янги телеканал очилишини хавотир билан кутиб олган фаоллардан бири.\nУнга кўра, аксарият аҳолининг дунёқараши шундоқ ҳам Россия ахборот воситалари орқали шаклланмоқда, ҳатто халқаро майдондаги воқеаларни муҳокама қилаётган зиёлилар ҳам айнан Россия телевидениесидаги ташвиқотлардан келиб чиқиб мулоҳаза юритади.\n“Одамларнинг ижтимоий онги Россия позициясидан келиб чиқиб шаклланиб қолмоқда. Телевидение зоҳиран ахборот беришга ихтисослашган, аммо ботиндан ижтимоий онгга таъсир қилади. Бу нарса, айниқса, Россия телевидениеси ташвиқотида кучли. Бу ерда мақсад Ўзбекистонда россияпарастликни шакллантириш, бешинчи колонияга ўхшаш кучни юзага келтириш. Шу маънода Россия телевидениесининг Ўзбекистонда кенгайиб бораётганини тажовузга қиёслаш мумкин, бунинг оқибатлари нафақат ачинарли, балки даҳшатли бўлиши мумкин”, – дейди Аббос Асад.\nРоссия телеканаллари Ўзбекистонда, асосан, кабел каналлари орқали намойиш қилинади, бу каналларнинг асосий томошабинлари нафақат рус тилли аҳоли, балки янгиликлардан, дунё воқеаларидан хабардор бўлиш ниятидаги зиёлилар ҳам эканлиги таъкидланмоқда.\n“Таассуф билан қайд этиш жоиз, Россия телевидениесининг қамрови кенг, айниқса, ўзини зиёли деб атайдиган, дунё воқеаларидан хабардор бўлиб туришни истайдиган одамлар, асосан, Россия телевидениесига уланишади. Масалан, менинг дўстларим орасида бундайлар 90 фоизгача бориши мумкин. Ҳаммасида кабел телевидение бор, қаердадир бирор муҳокама бўлиб қолса, Россия телевидениесидаги мавзулар ҳақида, Путин ҳақида гаплашилади. Россия каналларидан олинган янгиликлар муҳокама қилинади. Албатта, бундай вазият юзага келишида Ўзбекистон телевидениесининг ҳам айби бор. Маҳаллий телевидение рақобатбардош бўлиши керак, янгиликларни етказишда, халқаро воқеалар таҳлилида ўзгаришлар қилиши, халқаро стандартларга мос равишда кўрсатувлар қилиш даражасига чиқиши керак”, – дейди Аббос Асад.\nЎзбекистон телевидениесининг собиқ журналисти Малоҳат Эшонқулованинг айтишича, Россия телевидениеси азалдан ўзбек телевидениеси учун асосий ҳамкор бўлиб келган. Мамлакатда ҳокимият алмашар экан, бу ҳамкорлик янада кенгаяётгани кузатилади.\n“Биласизми, Россия ёки бошқа ҳамдўстлик давлатлари телевидениесини кўриш имкониятлари кенгайиши барибир аҳоли дунёқараши кенгайишига хизмат қилади. Майли, бу кўрсатувлар Россия телевидениесидаги шовинистик руҳда бўлган тақдирда ҳам. Ҳамманинг ўз ақли, ўз хулосалари бор. Қолаверса, халқимизда бир ёмонни кўрмасдан, яхши қадрига етмайсан, деган гаплар ҳам бор. Менинг ўйлашимча, бу кўрсатув ёмон, буни яхши деб ажратиш керак эмас, фақат хулоса яратиш ҳуқуқи томошабиннинг ўзида қолдирилиши керак”, – деган фикрда Эшонқулова.\n“Ўзбекистон 24” каналининг хабар беришича, Россия делегацияси Миллий телевидение раҳбарияти билан музокара ўтказган ва томонлар ўзаро ҳамкорликнинг йўл харитасини тузишган.


ЖИЗЗАХДА ЯНГИ ТУРДАГИ АВТОМОБИЛЛАР ИШЛАБ ЧИҚАРИЛАДИ\nЖиззахда “Пежо Ситроен” группаси ва “Ўзавтосаноат” АК томонидан янги “Uzbekistan Peugeot Citroёn Automotive” қўшма корхонаси барпо қилинмоқда.\nҲужжатга кўра янги корхона “Жиззах” эркин иқтисодий зонасида, Тошкендан 200 километр узоқликдаги ҳудудда қурилади. Завод “Peugeot” ва “Citroёn” брендлари остида йўловчи ва юк ташишга мўлжалланган енгил тижорат автомобилларини ишлаб чиқаришга ихтисослаштирилади. Устав капитали 30 миллион еврога тенг қўшма корхона ҳар икки томоннинг тенг улуши асосида фаолият юритади. Лойиҳа бўйича умумий инвестиция қарийиб 130 миллион еврога тенг.\n“Пежо Ситроен” группаси янги технологиялар, замонавий ишлаб чиқариш жараёнларини жорий қилишда ва мутахассислар малакасини оширишда кўмак кўрсатади. Завод ишлаб чиқаришни бошқариш, маҳсулот сифати, етказиб бериш ва савдо масалаларида “Пежо Ситроен”нинг замонавий тизими бўйича иш олиб боради. Шу билан бирга, автомобиль эҳтиёт қисмларини ишлаб чиқарувчи маҳаллий корхоналарни жалб қилиш йўли билан биринчи йилнинг ўзидаёқ янги қўшма корхонада 50фоизмаҳаллий маҳсулотлардан фойдаланиш кўзда тутилган. Бугунги кунда “Ўзавтосаноат” АК таркибида 30 га яқин йирик заводлар ва 160 дан ортиқ ўрта ва кичик корхоналар айнан маҳаллийлаштириш дастури асосида иш олиб боради.\nҚурилиши режалаштирилаётган қўшма корхонада йилига 16 000та автомобиль ишлаб чиқарилади. Уларни юртимизда, шунингдек, узоқ ва яқин хориж давлатларидаги экспорт бозорларида сотиш режалаштирилмоқда.\n– Ушбу лойиҳа бизнинг 5 йилликка мўлжалланган тараққиёт дастуримизга тўла мос келади ва бу “Пежо Ситроен” группаси учун енгил тижорат автомобилларининг савдосини ривожлантириш,ҳудудий кенгайиш учун яна бир катта имкониятдир. Биз қўшма корхона ташкил этилишида асосий фактор бўлган Ўзбекистон Республикаси Президенти Шавкат Мирзиёевнинг шахсан қўллаб-қувватлашларини ҳамда ўзбек ҳамкорларимиз билан конструктив мулоқотни жуда юқори баҳолаймиз, – дея эътироф этди“Пежо Ситроен” группасининг вице-президенти Кристоф Бержеран.


Bosh sahifa Jabrlanganlarga maslahat Абьюз нима, абьюзер ким, уни қандай аниқлаш мумкин\nМУҲИМ! Ҳар қандай одамлар ўртасида низолар, танқидлар, тушунмовчиликлар бўлиши мумкин. Аммо абьюзер ҳар доим содир бўлаётганларда қурбоннинг айбини қидиради. Аҳамиятсиз нарсалардан асабийлашиши мумкин: қўли остидаги ходим 5 йилда илк бор ишга бироз кечикди, аёл илиб қолган чой узатди, аълочи қизнинг кундалигида ўқитувчи томонидан изоҳ қолдирилди. Агар жанжалларда доим сиз айбдор бўлиб қолсангиз – ўйлаб кўринг, эҳтимол бу абьюзив муносабатлардир.\nАбьюзерлар кўпинча сизнинг ҳуқуқларингизни чеклаш ва сизни танқид қилиш билан бирга ўзларини сизга ғамхўр ва яхшилик тилаётгандай кўрсатишади. Масалан, улар сизнинг ташқи кўринишингиздан шикоят қилишади ва сизни яхшироқ кўринишингизни хоҳлашларини айтишади. Ёки улар гўё сизнинг хавфсизлигингиздан хавотир олиб, сиз кеч қайтиб келмаслигингиз учун ўз ишингизни қолдирганингиз яхшироқ, дейишади. Улар сизни таъминлашга ваъда бериб, ишлашга ҳожат қолдирмайди. Абьюзерлар сиз тўғри қарор қабул қила олмайсиз деган фикрни уқтиришади, шу билан бирга улар доим керакли маслаҳат беришга тайёрликларини айтишади. Шундай қилиб, улар бўйсунишга эришадилар. Агар партнер билан муносабатингизда доимо ташвишланиб, нотўғри ҳаракат қилиб қўйишдан қўрқсангиз ва қўллаб-қувватлашни ҳис қилмасангииз – сиз абьюзив муносабатда бўлишингиз мумкин.


Тадбиркорлик муаммолари Халқаро Пресс-клубнинг ошкора муҳокамасида\n10:00 / 13.07.2017\n12 июль куни Халқаро Пресс-клубнинг навбатдаги сессияси бўлиб ўтгани ҳақида аввал хабар берилган эди. Унда Савдо-саноат палатаси раиси Адҳам Икромов ва унинг ўринбосарлари Ўзбекистонда тадбиркорликни ривожлантириш муаммолари, уларни ҳал этиш йўллари ва ҳукумат ҳамда палата томонидан қандай ишларга амалга оширилаётгани, нималар қилиниши кераклиги муҳокама этилди.\nСессия, ХПК руҳиятига ҳамоҳанг равишда ошкора фикр алмашиш тарзида бўлиб ўтди. Модератор Шерзодхон Қудратхўжаев бу сафар сессияни олиб бориш тартибига янгича ёндашиб, унда экспертлар, тадбиркорлик соҳасида кўп йиллик тажрибага эга бўлганларнинг фикрини билишга кўпроқ эътибор қаратди.\nСессияда муҳокама қилинган мавзулардан бири Ўзбекистонда электрон тижоратни ривожлантириш масаласи бўлди. Бу борада фикр билдирган Адҳам Икромовнинг айтишича, ушбу масала Ўзбекистон раҳбарининг Фарғона вилоятига сафари чоғида кўтарилган ва ҳунармандларнинг электрон тижоратдаги имкониятларини ўрганиш вазифаси топширилган. Президент ҳунармандларнинг ташқи бозорларга чиқиши чекланганини қайд этар экан, валюта фақат Марказий банкда эмас, балки тадбиркорларнинг банк карточкаларида ҳам бўлиши кераклигини алоҳида уқдирган.\n«Ҳозирда биз Риштон туманининг сополдан юқори сифатли маҳсулотларни ишлаб чиқариш ва уларни электрон тўлов карталари орқали сотиш имкониятларини диққатбилан ўргандик. Бу каби электрон савдо майдонлари Ўзбекистонда бир нечта, масалан, arba.uz. Шунингдек, ССПнинг UPAY брендидан ҳам фойдаланиш мумкин. Аммо биз ташқи бозордаги интернет савдо майдонларига ҳам чиқишимиз керак. Бугунги кунда Риштон тумани экспорт салоҳияти ойига 150 минг долларни ташкил этади. Йил охиригача, электрон савдо йўли билан бу рақамни 1-1,5 млн долларга етказиш мумкин», - деди ССП раиси.\nМуҳокама чоғида миллий қонунчиликдаги қатор хато ва камчиликларга ҳам эътибор қаратилди. Давлат органларининг қонунчиликдаги турли маъноли бандларни тадбиркорлар фойдасига эмас, уларнинг зиддига қўллаши амалиётлари, ССП ҳузурида прогнозлаш маркази ва ахборотномани ташкил этиш борасида фикр алмашилди.\nАдҳам Икромов меъёрий ҳужжатларга мувофиқ, аслида қонунчиликдаги турли мазмундаги ва тушунарсиз бандларнинг ижроси тадбиркорлар фойдасига ҳал этилиши кераклигини таъкидлади. Афсуски, бу ишламаяпти, бунда ўзбек тадбиркорларининг ҳуқуқий саводхонлиги пастлиги ёки йўқлиги ҳам ҳал қилувчи омиллардан бири бўлмоқда. СПП ҳузуридаги экспертлар кенгаши, ҳакамлик судлари ва халқаро ҳакамлик судлари бу каби тортишувли масалаларни ҳал этиш имконини беради.\nССП раисининг биринчи ўринбосари Ислом Жасимов шу мавзуни тўлдирар экан, қонунчиликдаги нуқсонлар ёки турли мазмундаги бандларнинг мавжудлигини энг долзарб масалалардан бири сифатида таърифлади. Унинг айтишича, давлат раҳбари томонидан бу муаммони ҳал этиш учун 3 ой муддат берилган. Барча норматив-ҳуқуқий ҳужжатлар ўрганилади. Ҳозирда, катта ишчи гуруҳ шакллантирилган. ССПга Адлия вазирлиги, Бош прокуратура, Иқтисодиёт вазирлиги ва бошқа ташкилотлар ёрдам беради. Давлат раҳбари барча вазирликларга тадбиркорликдан барча тўсиқларпни олиб ташлаш вазифасини топширган.\nМунозара шаклида ташкил этилган сессияда турли фикрлар, қарашлар ҳам илгари сурилди, мавжуд муаммоларга эътибор қаратилди. Жумладан, сессия модератори Шерзодхон Қудратхўжаев тадбиркорлар ва мамлакат фуқароларига ҳам мурожаат тарзидаги фикрларини билдириб, уларни ҳалолликка, ватанпарвар бўлишга ундади.\nУнинг айтишича, ҳаётда барча нарса бир-бири билан боғлиқ. Тадбиркорларнинг нақд пул тушумини виждонан инкассация қилиши фарзандлар таълим тарбияси, йўллар ва шифохоналар, бошқа муҳим инфратузилмаларни барпо этиш каби масалаларни ҳал этишда муҳимдир. Фуқаролар эса, бозорларда ватанпарварлик намоён этиб, ўзимизда ишлаб чиқилган, сифати хорижникидан қолишмайдиган, ҳатто айрим жиҳатлари бўйича уларни ортда қолдирадиган, қолаверса, ҳамёнбоп маҳсулотларни харид қилишса маҳаллий тадбиркорларни қўллаб-қувватлаган, уларга кўмак берган бўлади.\n“Мисол учун, ўзим Кўкчада катта бўлганман. Ёшлигимизда тонгги 6 гача сут маҳсулотлари сотиб олиш учун навбатда турардик. Нонни кечқурун олардик. Бугунги кунда эса, дўкон деган тушунча ҳам деярли истеъмолдан чиқмоқда. Аксарият аҳоли супермаркетларда савдо қилади. У ерда ўзимизда ишлаб чиқарилган маҳсулотлар қаторида хорижники ҳам бор. Шу вақтда, хориж маҳсулотларини камситмаган ҳолда маҳаллий маҳсулотлар, у хоҳ озиқ-овқат бўлсин, хоҳ кийим-кечак бўлсин, харид қилсак, албатта давлат ва тадбиркорлик ривожига ҳисса қўшган бўламиз”, - деди ХПК модератори.\nЙиғилиш иштирокчилари ҳам муҳокамадан четда бўлмай, аксинча ўз фикр-мулоҳазаларини билдиришди. Жумладан, тадбиркор Азиза Умарова, нафақат қонунчиликни ўзгартириш, балки кўплаб маъмурий-буйруқбозлик босимига учраган кўплаб тармоқ ва соҳалар бошқарувини, ўз-ўзини бошқариш имкониятини тақдим этиш билан енгиллаштириш кераклигини билдирди.\nУнинг яна бир таклифи – хусусий секторга доир бўлиб, «Сариқ саҳифалар қоидаси» (Yellow pages rule)ни жорий қилиш бўлди. Унга кўра, бозорда давлат корхонаси билан бирга яна 3та хусусий компания айни соҳада фаолият юритаётган бўлса, ушбу соҳада давлат иштирокидаги яна бир корхонага асос солишни тақиқлаш назарда тутилади.\nИштирокчилардан бири, тадбиркор Ҳикмат Абдурахманов дунёнинг кўплаб мамлакатлари, ҳатто яқин қўшни давлатларда ҳам Ўзбекистон, унинг хусусий сектори ва имкониятлари ҳақида яхши билмасликларини таъкидлади. Унинг сўзларига кўра, хорижда Ўзбекистонда қандай қилиб бизнесни йўлга қўйиш мумкин?, деган савол пайдо бўлади. Ҳатто, айрим хорижий давлат идоралари ҳам Ўзбекистонда ишлаб чиқарилаётган тайёр маҳсулотларни импорт қилишда маҳаллий тадбиркорларга ёрдам беришга қизиқиш билдирмоқда. Шу билан бирга, хорижда нафақат ички назорат ва аудит тараққий этган, балки манфаатларнинг коррупция омили ва зиддиятини таҳлил қилиш йўлга қўйилган.\nСессияда, шунингдек, тадбиркорлар томонидан экспорт-импорт амалиётларини бажаришда логистика муаммоси ҳам эътиборидан четда қолмади. Спикерлар ва ССП раиси ўринбосарлари ўз йўналишлари бўйича ОАВ вакиллари ва тадбиркорларни қизиқтирган турли саволларга жавоб қайтаришди.\nСуратлар манбаси: Халқаро пресс-клуб\nСавдо-саноат палатаси ХПК\nУй-жойларнинг янги тартиб бўйича кадастр нархи қандай ҳисоблаб чиқилади?


Интенсив тутзорлар барпо этиш бўйича тавсиялар - Ўзбекистон Республикаси Қишлоқ хўжалиги вазирлиги\nИнтенсив тутзорлар барпо этиш бўйича тавсиялар\nЖорий йилда мамлакатимизда 25 минг тоннадан зиёд «кумуш тола» етиштириш бўйича пилла етиштириш корхоналари билан 45394 та фермер хўжаликлари ўртасида контрактация-шартномалари тузилди.\nМўл ва сифатли ҳосил етиштиришда озуқа базасини мустаҳкамлаш муҳим аҳамиятга эга. Шу боис кейинги йилларда мамлакатимизда пиллачиликни ривожлантириш, сифатли пилла етиштириш ва унинг озуқа базасини ривожлантиришга жиддий эътибор берилмоқда.\nВазирлар Маҳкамасининг пиллачилик озуқа базасини мустаҳкамлаш, соҳа корхоналарини молиявий соғломлаштириш, фермер хўжаликларида 3 гектар ва ундан ортиқ тутзорлар ташкил этиб, уларнинг ёнида 15 қутига мўлжалланган қуртхоналар қуриш тўғрисидаги 2012 йил 3 январдаги мажлисининг 01-03-26-1 сонли баёни ҳамда 2012 йил 12 ноябрдаги «Ўзпахтасаноат» уюшмаси тизимидаги пахта заводлари ва уларнинг пахта қабул қилиш пунктларида пилла етиштириш ва аҳолига хизмат кўрсатиш шохобчаларини ташкил этиш чора-тадбирлари тўғрисидаги қарорига мувофиқ жойларда интенсив тутзорлар барпо этилмоқда.\nЖадал усулда бута тутзор ташкил этишда Ўзбекистон ипакчилик илмий-тадқиқот институтининг олимлари томонидан яратилган 0,9х0,9 м схемадан фойдаланиш тавсия этилади. Бунда тутнинг дурагай ниҳолларидан ёки пайванд қилинган навли кўчатларидан фойдаланилади. Тут ниҳоллари баҳорда ёки кузда экилади.\nНиҳолларнинг илдиз бўғзи кузда экилганда ер юзасидан 4–5, баҳорда экилганда эса 2–3 см пастроқ бўлиб туриши керак.\nТутзорлар бир йиллик ниҳоллардан ташкил этилган ҳолда, ниҳоллар экилиб бўлганидан сўнг суғориш учун эгат очилади ва тезда суғорилади. Ниҳоллар кузда экилса ҳам қишки совуқдан сақлаш мақсадида уларни зудлик билан суғориш лозим. Баҳорда ниҳоллардан ташкил топган тутзорлар бир йил давомида эркин ўсиб-ривожланиши учун қолдирилади. Иккинчи йили баҳорда кўчатлар кўкара бошлаганидан сўнг (икки маротаба суғорилганидан кейин) ер сатҳидан 10 см баландликда боғ қайчиси ёрдамида кесилади. Экилган кўчатларни биринчи ва иккинчи йил ўсиш даврида тез-тез суғориб туриш лозим. Суғориш ёзнинг биринчи ярмида ҳар 10–15, иккинчи ярмида эса ҳар 15–20 кунда ўтказилиши керак. Эгатлар ҳар бир суғоришдан сўнг ер етилиши билан КХУ-4 культиваторлари ёрдамида 10–15 см чуқурликда юмшатилади.\nБута тутзорга экилган кўчатларнинг ҳар бир гектарига ўсиш даврида соф ҳолда 180 кг азотли, 90 кг фосфорли, 45 кг калийли ўғитлар солинади. Бу тадбир юқорида айтилган культиваторлар ёрдамида 10–15 см чуқурликда икки муддатда амалга оширилади: биринчи муддатда йиллик меъёрнинг 50 фоизи, биринчи суғоришдан сўнг кўчатлар кўкара бошлаганда, иккинчи муддатда йиллик меъёрнинг қолган қисми дастлабкисидан бир ой кейин берилади.\nЖадал усулда экилган бута тутзорларнинг иккинчи йили (бир йиллик кўчат даврида) ер сатҳидан 10 см юқоридан кесилгандан сўнг ўсиб чиққан новдаларни август ойида 3–4 та асосийлари қолдирилиб, майда новдалари танага тақаб кесиб ташланади.\nБу усулда экилган бута тутзорларни новдалари, экилганининг учинчи йилида, ипак қурти боқиш учун ер юзасидан 20 см баландликда кесилади. Кесилаётган новдаларни мумкин қадар камроқ зарарлантириш, бунда фақатгина боғ қайчисидан фойдаланиш талаб этилади. Жадал усулда экилган тутзорларнинг қатор ораларига ишлов беришда биринчи ва иккинчи йили ғўза (пахта) қатор ораларида ишлатиладиган трактор ва культиваторлардан тўлиқ фойдаланиш мумкин.\nНовдалари ипак қуртини боқиш учун кесила бошлагандан сўнг тут қатор ораларини ишлаш, барг чиқаргунча уларни культивация қилиш даврида мўлжалланган ўғитнинг бир қисми билан озиқлантириш лозим.\nИккинчи ишлов КХУ-4 маркали культиватор билан новдалари ипак қурти боқиш учун кесилгандан сўнг амалга оширилади. Бунда тут қатор оралари культивация қилиниб, кўчатлар атрофи чопилади. Бундай тутзорларга йил мобайнида соф ҳолда 180 кг азот, 90 кг фосфор ва 45 кг калий ўғити икки муддатда қатор ораларига солинади: биринчиси баҳорда (март-апрелда), тут барглари чиқмасдан олдин, иккинчиси новдалари ипак қурти боқиш учун кесилгандан сўнг ёзда (июнда) солинади.\nБундан ташқари тутзорларнинг гектарига ҳар икки йилда бир марта 10 тонна ҳисобидан органик ўғит – гўнг солинади. Бу тадбир кузда ёки баҳорда амалга оширилади. Тутзорларни барги кесилгунча икки маротаба, барги ипак қурти боқиш учун кесилгандан сўнг эса 6–7 маротаба суғориш талаб этилади. Вегетация даврининг охирида барги тушгандан сўнг қатор ораларида кузги ҳайдов ишлари ўтказилади.


Руслан Чагаевнинг Германиядаги рақиби ким бўлиши сир тутилмоқда\nЎзбекистонлик бокс бўйича жаҳон чемпиони Руслан Чагаев WBA версияси бўйича чемпионлик титулини ихтиёрий ҳимоя қилиш учун 27 июнь куни Германияда рингга тушади.\n“Биз ҳозир Русланнинг Германияда июнь ойи охирида ўтказадиган жангида рақиб бўладиган шахснинг исмини айтмаяпмиз”, деб билдирган Podrobno.uz нашрига Чагаевнинг промоутери Тимур Дугазаев.\nМазкур жанг ўтказилганидан сўнг австралиялик Лукас Браун билан чемпионлик титули учун мажбурий мусобақани уюштириш йўналишидаги ишлар бошланади.\nТимур Дугазаев мазкур жанг Грознийда ёки Москвада ўтказилиши режалаштирилаётганини айтган.\nАпрель ойининг бошларида Пуэрто-риколик боксчи Фрес Окендо суд орқaли ўзбекистонлик Руслaн Чaгaев билaн ревaнш жaнгининг ўткaзилишигa эришгани хабар қилинган эди.\n“Boxing Scene” нaшрининг ёзишича, Нью Йорк суди Чaгaевгa Окендо билан ревaнш жaнггини ўткaзмaгунчa WBA йўнaлишидa ринггa чиқишини тaқиқлaб қўйгaн. Агар ўзбекистонлик боксчи реванш учрашувига рози бўлмаса ундан чемпионлик камари олиб қўйилши мумкинлиги айтилган.\nФрес Окендо 2014 йилнинг июлида 36 ёшли Руслан Чагаев билан Грознийда рингга тушган эди. Бу жангда руслан Чагаев ғолибликни қўлга киритган, аммо Фрес Окендо жанг қоидабузарликлар билан ўтганини иддао қилиб, судга шикоят қилган эди.


БУ КИМНИНГ ОНАСИ?! » MUZAFFAR.UZ\nБУ КИМНИНГ ОНАСИ?!\nБундан икки йил аввал Хитойда бир ҳафта ижодий сафарда бўлдик. Бир нечта шаҳар ва районларини кўрдик. Йўлимизда бор-йўғи биттагина тиланчи чол учради. Эътибор бердим, у ҳам бошқа миллат вакили эди. Ўша лаҳзада негадир кўз ўнгимда изтиробли мулоҳазаларни қаламга олишга сабаб бўлган муштипар она намоён бўлди…\nБугун ахборот асрида яшаяпмиз. Телевидение, газета –журналлар, интернет тармоқлари орқали турли-туман хабарлар, фото суратлар, видеолавҳалардан воқифмиз. Интернет тармоғида юролмайдиган кекса ота-онасини саватга солиб, икки елкасига осиб, Бангладешга қочиб кетаётган бирмалик мигрант йигитнинг суратини учратиб чуқур ўйга толдим. Етти кун давомида ота-онасини елкасидан туширмасдан кўтариб кетаётган йигитнинг оёғи яланг, усти юпун, аммо қалби, имони бутун эди. Ота-онасига тенгсиз меҳр ва муҳаббат кўрсатган бу йигитни кўриб, хаёл ойнасидан кўчаларимизда тез-тез учраб турадиган ёнидан ўтганингизда мунғайиб қўлларини сизга чўзиб, садақа сўраётган кекса отахон ва онахонлар ўтди.\nҲар гал одам гавжум шаҳар марказида қадди букилиб, усти юпун, кўзларида мунг билан ийманиб, қўлларини чўзиб турган аёлга пул узатар эканман, юрагим бир қалқиб, БУ КИМНИНГ ОНАСИ? деган савол хаёлимдан ўтади. Дўкон ёнидаги овоз ёзиш студиясида эса севимли ҳофизнинг “Сочлари оқ, хаста бўлса ҳам, Орангизда Онам бўлсайди…” деган ғамгин ноласи баланд пардаларда янграб, юракни баттар эзади.\nТиланчилар Яратганга ҳам, бандасига ҳам ёқмаслиги аниқ. Тиланчилик қилаётганларга садақа беришни ҳам кўплар хушламайди. Аммо у -тиланчи эмас, у – ОНА! Муҳтожликдан нонга чўзилган қўлларни қайтара олмаймиз. Айниқса улар ота-онамиздек кексайиб қолган, ёрдамга муҳтож инсонлар бўлса, улардан мурувватимизни дариғ тутиш инсофдан эмас. Йўқ, йўқ, бу ерда тиланчилик ношукурлик белгиси, деб асло таъна қилолмаймиз. Бу мақолани ҳам асло бундай таъна билан ёзаётганимиз йўқ. Аксинча, ота-онадек мўътабар зотларнинг кексайганда, меҳнатга яроқсиз бўлиб қолганида бундай ачинарли ҳолатга тушиб қолишига йўл қўймаслик мақсадида бу сўзларни ёзишга жазм этдик.\nФарзандини оқ ювиб, оқ тараган, бутун умрини боласига бағишлаган муштипар онасини кексаликда хўрлатиб қўйиш ҳолатлари бизнинг миллатимизга ёт иллат албатта. Тўғри, уйининг тўридан пиру бадавлат волидаси ва падари бузрукворига жой берган, меҳри билан уларни ардоқлаётган, қадрлаётган оқибатли фарзандлар бисёр. Ҳаётда тўшакка михланган хаста ота-онасини бир неча йиллар давомида қўлида кўтариб, парвариш қилган меҳрибон фарзандлар ҳам оз эмас. Аммо ҳаёт чорраҳаларида юқоридаги каби ёрдамга муҳтож, меҳрга зор ота-оналарни тез-тез учратаяпмиз. Уларнинг фарзандлари нега бу кўйга ташлаб қўйди экан, деган саволларга эса жавоб тополмаймиз.\nБундай фарзандлар Бош қомусимизда белгилаб қўйилган “Вояга етган, меҳнатга лаёқатли фарзандлар ўз ота-оналари ҳақида ғамхўрлик қилишга мажбурдирлар” деган ҳам қонуний, ҳам виждоний асосни наҳотки унутган бўлсалар?\nЯна бир оғриқли масала. Кексайганимда ҳолимдан хабар олсин деб, мол-мулкини фарзандларига хатлаб бериб, ўзи кўчада қолган ота-оналар ҳам афсуски учраб туради. Тўрт мучаси соғ бўла туриб, ҳеч қаерда ишламай, кекса ота-онасининг елкасига “миниб” олгани етмаганидек, дўқ-пўписа билан уларнинг охирги пулларини ҳам тортиб олаётган нобакор ўғил-қизлар ҳам йўқ эмас. Энг ачинарлиси, ота-онасига қўл кўтараётган нонкўр фарзандлар борлигини асло кечириб бўлмайди.\nБу ўткинчи дунёда қишлоқдаги ота-онасини йўлларига интизор қилиб, бир ҳол сўрашга вақт тополмайдиган айрим тошбағир фарзандлар улар оламдан ўтгандан сўнг, шаҳардаги катта ресторанларда отаси ёки онасига аза зиёфати уюштириши ҳам бизнинг қадриятларимизга ёт нарса эмасми? Отангиз ёки онангизнинг вафоти тўймидики, унга казо-казоларни таклиф қилиб ош берасиз? Ундан кўра, тириклигида йўлларингизга нигорон бўлган мўътабар зотни йўқлаб туриш, унга оддий бўлса ҳам нимадир совға қилиб қувонтириш, кўнглини кўтариб, ризо қилиб, дуосини олиш фарз эмасми?\nСизга энг қимматли нарсани - ҳаёт ва оқ сут берган Онангизни мурувват уйига топшираётганда виждонингиз уйғоқмиди, кўзларингиз очиқмиди, деб сўрагимиз келади. Ота –онангизни армонларга топшириб қўйиб, қандай бемалол яшашингиз, бемалол ухлашингиз мумкин ? Ахир онангиз, отангизнинг томоғидан сизсиз сув ҳам ўтмаган кунларни наҳотки унутган бўлсангиз. Тўғри, улар асло нолимайди, бировга шикоят ҳам қилмайди. Шунинг учун ҳам бизда ота-онасига қарамагани учун жарима тўлаган, унга озор етказгани учун жазога тортилган кимсани кўрмайсиз. Чунки, ота-оналар боласидан ҳеч қачон нолимайдиган, уларга ёмонликни раво кўрмайдиган халқмиз, миллатмиз.\nМабодо улар ҳеч кимсиз, ёлғиз кекса бўлса-чи? Ахир унда қонунларимиздаги “Вояга етмаганлар, меҳнатга лаёқатсизлар ва ёлғиз кексаларнинг ҳуқуқлари давлат ҳимоясидадир” дейилган ҳуқуқий асос нега ишламаяпти?\nЧунки баъзида қўлтиқтаёққа суянган, бир қўли ёки бир оёғи йўқ одамлар қаршингизда жовдираб туради. Қишнинг қаҳратонларида, ёзнинг саратонларида уларни кўриб раҳмингиз келади. Тўғри, мамлакатимизда “Мурувват” уйларида ҳимояга, ёрдамга муҳтож ёлғизларнинг кўпчилиги жойлаштирилган. Жисмоний имконияти чекланган фуқароларга барча қулайликларга эга бўлган бошпана, турмуш шароитларини яхшилашлари учун ёрдамлар, уй-рўзғор ва иш анжомларининг берилиши узоқ йиллар ўзларини жамиятдан ажралиб қолгандек ҳис қилиб яшаётган замондошларимизнинг хонадонига, кўнглига ёруғлик олиб кирганлигини бугун тан олиш керак. Лекин эътиборимиздан четда қолганлар ҳам борлигини унутмайлик.\nДемак, маҳаллаларда ўзгалар меҳрига, ёрдамига муҳтож ёлғиз қарияларни аниқлаш ва уларнинг қаровсиз қолмаслик чораларини кўриш зарур. Юртимизда инсонларни рози қилиш, уларнинг ўз ҳаётларидан миннатдор бўлиб яшашларини таъминлаш учун Президентимиз жуда катта эътибор ва алоҳида ғамхўрлик кўрсатаётганлигига барчамиз гувоҳмиз.\nТўғри, меҳр сотилмайди. Ҳеч бир давлатда, ҳеч бир жамиятда меҳрнинг ва қадрнинг бозори йўқ. Меҳрни юракларга ўзимиз экиб, ўзимиз кўкартирайлик. Қондан-қонга ўтган Ота меҳри, жондан-жонга ўтган Она меҳри бизга аждодларимиздан қолган қутлуғ мерос-ку. Шундай улуғ бойликни наҳотки йўқотаётган бўлсак?\nҲар бир ишимизни виждон кўзгусига солиб, ҳар бир қилмишимизни виждон тарозусида ўлчасак қанийди. Шунда тилимизда, дилимизда “Бу кимнинг онаси?!” деган аламли ва хавотирли савол такрорланмасди…\nЧоп этилган: 17-11-2020, 20:47\nМақола муаллифи: Маруса Ҳосилова\nКўрилган: 1 486\nГазета, журнал ўқимаслиги маълум эди\nЧоп этилган: 25-04-2020, 19:01\nБАРЧАМИЗГА МЕҲР-МУҲАББАТ ВИРУСИ КЕРАК!\nЧоп этилган: 24-03-2020, 02:56\nГазета, журнал ушламаган қўллар\nЧоп этилган: 19-03-2020, 10:10\nЧоп этилган: 4-03-2020, 04:13\nЧоп этилган: 31-01-2020, 06:45\nЧоп этилган: 9-11-2020, 03:33


Санкт-Петербургда ўзбекистонликни калтаклаган ўсмирлар қўлга олинди – Газета.uz\nФото: Яндекс. Харита\nСанкт-Петербургда ўзбекистонликни калтаклаган ўсмирлар қўлга олинди\nСанкт-Петербургда экстремистик мақсадларда Ўзбекистон фуқаросини калтаклашда гумон қилинаётган уч ўсмир қўлга олинди. Уларга нисбатан жиноят иши қўзғатилди.\n19 ноябр 2019, 16:29 Жамият\nЎзбекистоннинг Санкт-Петербургдаги (Россия) Бош консулхонаси Ўзбекистон фуқароси Д. Ю.га бир гуруҳ ёшларнинг ҳужум қилганини тасдиқлади, дея хабар қилди мамлакат ТИВ матбуот хизмати. Жабрланувчи ҳозирда шифохонада.\nРФ Тергов қўмитасининг Санкт-Петербург бошқармаси маълумотларига кўра, ҳодиса 11 ноябрь куни кечаси Красногвардейское туманида «Пост Ковалево» темир йўл станцияси яқинида содир бўлган. Ўсмирлар экстремистик мақсадларда 38 ёшли Д. Ю.га ҳужум қилиб, унинг юзига баллончадаги моддадан сепиб, сўнгра шафқатсизлик билан калтаклашган.\nГумондорлар эркакка энг камида бешта пичоқ билан жароҳат етказган, оёқлари билан боши ва танасига кўп сонли зарбалар берган. Ҳужум қилганлар, шунингдек, жабрланувчининг мобил телефони ва 8000 рублга яқин пулини ҳам ўғирлашган.\nҲуқуқни муҳофаза қилиш органлари гумондорларни қўлга олди — улар Ленинград вилоятида истиқомат қилувчи уч нафар ўсми (2000, 2001 ва 2003 й. т.) бўлиб чиқди. Уларга нисбатан РФ Жиноят кодексининг 162-моддаси 4-қисми (жабрланувчининг саломатлигига оғир зарар етказишга олиб келган босқинчилик) бўйича жиноят иши қўзғатилди.\nБош консулхона вазиятни назоратга олди, дея қайд этди ТИВ.\n23.07 4 август куни Америкадан яна 3 млн доза вакцина олиб келинади — президент\nШуҳрат Отабоев Халқ банкига раҳбар бўлди\nРамазон ҳайитидаги гавжум ва Қурбон ҳайитидаги бўм-бўш Минор масжиди


Устозлар ҳурмати - аждодларимиз мероси. - Mehrob.uz\nМақолалар access_time6-март, 13:35\naccess_time30-сентябр 2017, 13:30 visibility1556\nДунё иморатлари ичида энг улуғи мактаб бўлса,\nБу тушунчалар инсоният яратилишидан ҳозирги кунимизга қадар ўз аҳамиятини йўқотмаган, балки қиёматгача ҳам йўқотмайди. Биринчи устоз – бу Борий таолодир. У Одам алайҳиссаломни яратди ва Ўз фазли карами ила унга барча нарсаларнинг исмларини таълим берди. Замонлар ўтиши давомида турли кўринишларда Ўз илм хазинасидан инсонларни насибадор қилди, пайғамбарлар юбориб, улар орқали Ўзининг ҳақ йўлига чорлади. Олимлар эса пайғамбарларнинг меросхўрларидир.\nАбдулла Авлоний: “Ҳар бир миллатнинг саодати, давлатнинг тинчи ва роҳати ёшларнинг яхши тарбиясига боғлиқдир,” - деган. Демак, устозларнинг зиммасида жуда ҳам буюк масъулиятли вазифа юкланган. Бу ҳам бўлса, келажаги буюк давлат учун комил, ҳар томонлама етук ва баркамол, маънан ва ахлоқан пок, ватанпарвар ва инсонпарвар инсонларни тарбиялаб чиқариш вазифаси.\nҲа, ўқитувчилик жуда ҳам машаққатли, юксак сабр ва матонат талаб қиладиган касб, шу сабабли ҳам унинг ажру савоби беқиёсдир. Зеро Аллоҳ таоло Ўз каломида илм аҳлининг мартабасини баён қилиб, шудай марҳамат қилган:\nЭътибор берайлик, олимларимиз ҳаётларида биз учун нақадар гўзал ибратлар мавжуд. Олимлик мақомига етиб, ўзининг илм ҳалқасига эга бўлган олим ўз устозининг ҳали эсини танимаган фарзандини кўрганда ҳам устозга ҳурмат сифатида ўринларидан туряптилар. Минг афсуски, ҳозирги кунимизда айрим талабалар илм даргоҳини битириб чиқиб, бирор мансабга эришгандан сўнг ўзига бир неча йиллар давомида қалб қўрию кўз нурини сарфлаб илм берган устозларини писанд қилмай қўяди. Бундай ҳолатларни кўрганда беихтиёр улуғ устозларимизнинг пурҳикмат гаплари ёдимизга тушади:\nҲа, уларнинг бундай мақом ва мартабаларга эришишининг сабаблари жуда кўп, аммо энг асосийларидан бири узтозларига қилган хизматлари ва кўрсатган эҳтиромларидир. Чунки уларнинг кўпчилиги бу даражаларга қандай етишганлари ҳақида сўралганда, “Устозимга қилган хизматим ва кўрсатган эҳтиромим туфайли,” - дея жавоб берганлар.\n"Кўкалдош" ўрта махсус ислом билим юрти мударриси\nАЖДОДЛАРИМИЗ, ОТА-ОНАЛАРИМИЗ ҚАБРЛАРИНИ ОБОД ҚИЛИШ ҲАР БИРИМИЗНИНГ ВАЗИФАМИЗДИР


фиқҳ савол ҳанафий закот рўза hanafiy fiqh ro'za zakot\nМаҳсулот коди: 2886\nМаҳсулотни кўрганлар сони: 1048\n«Ҳанафий фиқҳидан савол-жавоблар»\nЗакот, рўза китоблари\nФазилатли Шайх Муҳаммад Содиқ Муҳаммад Юсуф раҳматуллоҳи алайҳнинг шогирдларидан бири, Тошкент шаҳридаги «Мулла Холмирза ота» масжидининг имом-хатиби, Тошкент Ислом институти ўқитувчиси Ҳасан Каримберди ўғли(Қодиров) мамлакатимиз мўмин-мусулмонларининг фиқҳий илмларига бўлган талаб эҳтиёжларини қондиришга ўз ҳиссасини қўшиш мақсадида «Ҳанафий фиқҳидан савол жавоблар» рукни остида туркум рисолаларини тайёрлашга киришди. Бу рисолалар Ислом фиқҳининг муҳим мавзуларига оид савол жавобларидан тузилади. Сизларга тақдим қилнаётган ана шу рисолаларнинг учинчиси закот ва рўзага бағишланган.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2020 йилдаги 2157-рақамли хулосаси асосида чоп этилди.\nБиринчи фасл. Закотнинг таърифи, закотнинг фойдалари, закотнинг ҳукми ва зиммасига закот фарз бўлган кишилар ва закотнинг шартлари ҳақида\nИккинчи фасл. Нисобларлар ҳақида\nУчинчи фасл. Ушр ҳақида\nТўртинчи фасл. Закот олишга ҳақли бўлган ва бўлмаган кишилар ва закот қандай берилиши ҳақида\nБешинчи фасл. Фитр садақаси ҳақида\nБиринчи фасл. Рўзанинг таърифи, унинг турлари, шартлари, ҳукми, кимларга вожиб бўлиши, дуруст бўлиш шартлари, рўзани бузувчи амаллар, каффорат, рўзани бузмайдиган амаллар ва унинг макруҳлари ҳамда суннатлари ҳақида.\nИккинчи фасл. Рамазон ойининг собит бўлиши, шак куни рўзаси, Рамазондан бошқа вақтда рўза тутишнинг ҳукми ҳақида\nУчинчи фасл. Эътикоф ҳақида


Халқ орасида шўрчиликлар ишбилармон, тадбиркор халқ бўлади, деган гап юради. Чиндан бу гапларда жон бор. Буни туманда ана шундай ишбилармонларнинг сафи кенгайиб бораётганида ҳам кўриш-кузатиш мумкин.\n"Ишбилармон аёл—2020” кўрик-танловининг Шўрчида ўтган туман босқичида биз ана шундай тадбирли хотин-қизларимизнинг ишини кўриб янада қувондик.\nКўрик-танлов иштирокчиларининг фаолиятини ўрганиш учун ЎзЛиДеП Шўрчи туман Кенгаши аппарат ходимлари уларнинг корхоналарида бўлишди. Дастлаб, тумандаги “Ибн Сино” маҳалласида ҳунарманд Ихлима Тошбоеванинг иш фаолияти билан танишилди. Ихлима Тошбоеванинг гул тикиш, оқ матога тасвири туширлиган нарсаларни худди аслидек ифодалаши жуда мураккаб. У кишидан нозик дид, кенг тасаввур, теран фикр ва ўзига хос ёндашувни талаб этади. Айниқса, рангларни уйғунлаштириш алоҳида маҳорат ва масъулият, меҳнат ҳамдир. И.Тошбоева қўнғирот салла, тиллақош, гулдўзи дўппи, бўйин тупак, каштали болиш, шарақай гилам, жамалак, аёллар дўпписини тикиш, нозигардон, томоқай, бибишак мунчоқларини тўқиш ва етказиб бериш билан шуғулланади. Тадбиркор томонидан 2 нафар доимий ҳамда 3 нафар мавсумий иш ўрни яратилган.\nҲакамлар ҳайъати миллий ҳунармандчилик билан шуғулланиб келаётган Озода Пардаеванинг иш фаолияти билан ҳам танишишди.\n— Доно халқимиз бекорга ҳар ишни ўз вақтида қил, ҳар дақиқани бахтинг калити бил, дейишмаган, — дейди ҳунарманд Озода Пардаева. – Карантин вақтида биз ҳунармандлар ҳар бир дақиқани ғанимат билиб, ўз устимизда ишлаяпмиз. Миллий ҳунармандчилигимизни давом эттириб, янгиликлар қиляпмиз. Миллийлигимиз акс этган, қадриятларимиздан сўзлайдиган сумка, кўйлак, желак ва бошқа маҳсулотларни харидорларга етказиб бермоқдамиз, — дейди тадбиркор О.Пардаева. Дарвоқе, тадбиркор “Қишлоқ қурилиш” АТ банкининг Шўрчи филиали томонидан берилган 8 миллион 400 минг сўм ҳисобига 5 та иш ўрни яратган.\nШундан сўнг, ҳакамлар ҳайъати янги очилган “Зебузар ўқув маркази” иш фаолиятини кўздан кечиришди.\n— Ўқув марказимизда компьютер технологияларидан самарали фойдаланиш, дастурлаш асослари, робототехника, компьютер графикаси ва дизайн, тизим ва тармоқларни бошқариш ва IT-тадбиркорлик соҳасида ихтисослаштирилган ўқув курслари фаолияти йўлга қўйилган, – дейди марказ раҳбари Зиёда Зиёдуллаева. —Бундан ташқари, марказимизда санъатнинг рассомчилик ва дизайнлик йўналишига қизиқувчи ёшларга ўз фикр-мулоҳазаларини оқ қоғозга тушириш имконияти яратилган. Сабоқ олаётган ёшлар ранг тасвир, графика ва композиция йўналишларини ҳам қунт билан ўрганишмоқда.\nЗарур технологик воситалар билан жиҳозланган марказда “Устоз-шогирд” анъанаси давом эттирилиб, тикувчилик ва пазандачилик йўналишида таҳсил олаётган 30 нафар шогирдларга бандликка кўмаклашиш аркази томонидан стипендия ажратилган. Ўқув маркази томонидан 12 нафар доимий ҳамда 7 нафар мавсумий иш ўрни яратилган.\n“Бобур” маҳалласида фаолият юритаётган “Мафтуна Шўрчи Дизайн” МЧЖ раҳбари Гулсора Тангированинг ҳам ишлари ўрганилди. МЧЖ томонидан касб-ҳунар коллежини битирган 21 дан ортиқ ёш иш билан таъминланган бўлиб, Гулсора опа раҳбарлигида тайёрланаётган турли хилдаги замонавий кўрпа ёстиқлар, эркаклар, аёллар, болалар ва махсус ишчи кийимларлари мамлактимизнинг барча ҳудудларида харидоргирлиги билан эътиборга лойиқдир.\nЎзбекистон янгиликлари » Жамият » Шўрчининг тадбиркор аёллари


Сайёрамизнинг энг романтик гўшалари (2006) | www.ziyouz.uz\nБош саҳифа АжойиботларСайёрамизнинг энг романтик гўшалари (2006)\nСайёрамиздаги энг қиммат резиденциялар ўзига хос романтик усули билан ҳам баҳосини ошириб келмоқда. Чунки одамзот романтикага ўч, қолаверса бу модага ҳам айланиб бормоқда. Ҳозирги кунда, айниқса, бокира табиий ландшафтларга эга жойларда романтик сайёҳатларга чиқиш учун одамлар пул аяшмайди.\nЕр юзидаги энг романтик резиденциялар рейтингида жуда камдан кам одамларга бўлиш насиб этадиган Малдив оролларидаги Dhoni Mighili курорти пешқадам. Бу курорт –оролда бор-йўғи 6 та айвонли дала ҳовли (бунгало)лар бўлиб, улар денгиз бўғозига қарата қурилгани билан ўта мафтункордир. Бундан ташқари, бу резиденцияларнинг ҳар бири ўз саройбони, пляждаги алоҳида айвончаси, елканли қайиқларига эга. Шу билан бирга бу жой Малдивадаги тўлиқ ижарага олиш мумкин бўлган ягона орол ҳисобланади. Бундай романтик гўшада бир сутка яшаш нархи 1100 долларга тенг.\nИккинчи ўринда эса Peppers On The Point меҳмонхонаси бўлиб, бу сервиқор атолл ХХ аср бошида Роторуа кўли қирғоғидаги қароргоҳда қад ростлаган бўлиб, бу жой ўта соф суви, геотермал маъданли манбалари билан машҳурдир. Бу меҳмонхонанинг бир кунлик баҳоси 700 долларга тенгдир. Тинч океанининг зумрад сувли қирғоқларида жойлашган Las Alamandas вилласи эса учинчи ўринда туради. Бу меҳмонхона бор-йўғи олтита — пушти, қизғиш, сариқ, оч ҳаворангга бўялган олтита вилладан иборат бўлиб, бу ранго-ранг гўшада яшашнинг бир кунлик баҳоси 680 долларга баҳоланади.\nКунлик нарҳи $\n1 Dhoni Mighili курорти Малдив ороллари 1 100\n2 Peppers On The Point меҳмонхонаси Янги Зеландия 700\n3 Las Alamandas вилласи Мексика 680\n4 Oberoi Amarvilas меҳмонхонаси Ҳиндистон 650\n5 Dunton Hot Springs курорти АҚШ 550\n6 Chateau de Bagnols Франция 530\n7 Ponta dos Ganchos курорти Бразилия 445\n8 Villa Le Scale Италия 420\n9 Las Balsas резиденцияси Аргентина 340\n10 Bowman’s Hill вилласи АҚШ 300\n← Аввалги Аввалги АҚШнинг энг аҳмоқ кишилари (2006)\nКейинги → Кейинги: Аум Синрикё: Маънавий террор даҳшати


4\tдекабрь, шанба. 2021 йил Махсус версия RU\nЁШЛАР БАНДЛИГИ ТАЪМИНЛАНАДИ\nЖорий йилнинг 25 февраль санасида халқ депутатлари вилоят Кенгашининг VI чақириқ 3-сессияси бўлиб ўтди. Унда кенгаш депутатлари билан бир қаторда вилоят ташкилотлари, вилоят, барча шаҳар ва туманлар сектор раҳбарлари ҳамда ОАВ ходимлари иштирок этди.\nСессияда вилоятда ёшлар бандлигини таъминлаш бўйича амалга оширилган ишлар ҳамда келгусида шу йўналишда бажарилиши лозим бўлган вазифалар кенг муҳокама этилди.\nМаълумотларга кўра, айни пайтда вилоятда аҳоли сони 3 миллион 200 минг кишидан ошди. Шундан 391 минг 758 нафари ёки 12 фоизини 18 ёшдан 30 ёшгача бўлган ёшлар ташкил этади. Бугунги кунда уларнинг 9 фоизи, яъни 36 минг 636 нафари ишсиз.\nҲисоб-китоблар шуни кўрсатадики, ишсиз ўғил-қизларнинг 18 минг 991 нафари уюшмаган, 16 минг 999 нафари таълим муассасалари ва муддатли ҳарбий хизматни тамомлаб, сўнг иш тополмаган, 418 нафари имконияти чекланган ҳамда 228 нафари жазони ўташ муассасаларидан қайтган ёшлардир.\nСессияда вилоят ҳокими Зойир Мирзаевнинг "Ўзбекистон Республикаси Президенти Шавкат Мирзиёев 2019 йил 27 декабрда мамлакат ёшлари билан ўтказилган учрашувда берган тавсия ва топшириқлар ижроси юзасидан амалга ошириладиган чора-тадбирлар, ёшлар бандлигини таъминлашда кечиктириб бўлмайдиган вазифалар, сектор раҳбарлари томонидан ёшлар билан доимий мулоқот қилиш амалиётини мустаҳкамлаш тўғрисида"ги ахбороти тингланди.\nҚайд этилишича, жорий йилда ишсиз вилоят ёшларининг 72 фоизи, аниқроғи 26 минг 481 нафари бандлиги таъминланади. Бу борада аниқ "Манзилли режа" ишлаб чиқилган бўлиб, жумладан, унда қишлоқ хўжалиги соҳаси тармоқларида 9 минг 707 нафар; тадбиркорлик йўналишида 5 минг 947 нафар; қурилиш отрядларига йўналтириш орқали 2 минг 922 нафар; ҳунармандчилик ва касаначилик асосида 2 минг 467 нафар; хизмат кўрсатиш ва сервис соҳасида 2 минг 307 нафар; Бандлик ва меҳнат муносабатлари вазирлиги ҳузуридаги Жамоат ишлари жамғармаси маблағлари ҳисобидан ҳақ тўланадиган жамоат ишларига жалб қилиш орқали 927 нафар ёшнинг бандлиги таъминланиши кўзда тутилган.\nАлбатта, бу кичик рақамлар эмас. "Манзилли режа"да кўзда тутилган ёшлар бандлигини таъминлаш бўйича чора-тадбирларнинг қоғозда қолиб кетмаслиги, тўлиқ амалга оширилишига эришиш учун аниқ манзил, таҳлилий ҳисоб-китоб, қатъий назорат, ишончли манба талаб этилади. Шунга мувофиқ, сессияда вилоят ҳокими, 1-сектор раҳбари Зойир Мирзаев, вилоят прокурори, 2-сектор раҳбари Эркабой Тожиев, вилоят ички ишлар бошқармаси бошлиғи, 3-сектор раҳбари Шуҳрат Сотиболдиев, вилоят давлат солиқ бошқармаси бошлиғи, 4-сектор раҳбари Азамат Бозоров ўзларига бириктирилган ҳудудларда "2020 йилда ишсиз ёшлар (18-30 ёш) бандлигини таъминлаш бўйича амалга ошириладиган чора-тадбирлар" тақдимотини ҳам ўтказишди.\nМаълум бўлишича, жорий йилда вилоятда бандлиги таъминланиши кўзда тутилган ишсиз ёшларнинг 6 минг 609 нафари 1-сектор, 7 347 нафари 2-сектор, 7 263 нафари 3-сектор ва 5 262 нафари 4-сектор ҳудуди ҳиссасига тўғри келади. Улар учун янги иш ўринлари яратишни кўзда тутувчи қатор лойиҳаларни рўёбга чиқариш мақсадида тижорат банкларининг 85 миллиард 200 миллион сўм кредит маблағларини жалб этиш режалаштирилган.\nМисол учун, ушбу кредит маблағлари ҳисобидан молиялаштирилиши кўзда тутилган "Ҳар бир ёшга - бир гектар" лойиҳаси доирасида 5 минг нафардан кўпроқ ёшларнинг бандлиги таъминланиши кутилаяпти. Бунинг учун ҳар бир туман кесимида захирада турган ва ғалладан бўшайдиган майдонлар ўрганилиб, 5 минг 300 гектар ер танлаб олинган. Жумладан, Муборак туманидан 400 гектар, Ғузор ва Касби туманларидан 600 гектардан, Нишон ва Миришкор туманларидан 700 гектардан, Қарши туманидан 800 гектар, Косон туманидан 1500 гектар ер майдони лойиҳа доирасида ишсиз ёшларга фойдаланиш учун ажратиб берилади.\nЯна бир йўналиш бўйича 540 нафар ёшнинг ҳар бирига 2 сотихдан ер ажратилиб, олинадиган кредит маблағлари эвазига ихчам иссиқхоналар ташкил этиш орқали улар бандлиги таъминланади.\nШунингдек, тақдимотларда Қарши шаҳрида фаолият олиб борувчи "UZSHOES" Ўзбекистон-Беларусь қўшма корхонаси (210 нафар), Қарши туманидаги "LT Teхtil International" корхонаси (420 нафар) ва вилоятдаги қатор саноат субъектларида амалга оширилаётган янги лойиҳалар доирасида яратиладиган иш ўринларининг ҳам катта қисми ишсиз ёшлар учун келгуси фаолият манзили бўлиши белгилангани қайд этилди.\nДемак, шу каби аниқ манзил, таҳлилий ҳисоб-китоб, молиялаштириш манбалари бор. Ижро юзасидан эса депутатлик, раҳбарлик ва жамоатчилик назорати ўрнатилиши айтиб ўтилди. Натижани эса вақт кўрсатади.\nСессияда Ўзбекистон Республикаси Президентининг фуқаролар ҳуқуқларини ҳимоя қилиш, мурожаатлар билан ишлашни назорат қилиш ва мувофиқлаштириш масалалари бўйича маслаҳатчисининг биринчи ўринбосари Улуғбек Муҳаммадиев, Ўзбекистон Республикаси Бош прокурорининг биринчи ўринбосари Абдуҳалим Холмаҳматов сўзга чиқди.


Эркин микрофон - Рамазонгача Хайруллани озод қилсин!\n24 май 2019, Тошкент вақти: 04:21\nКимдир Хайруллани қамаган Ўзбекистон ҳукуматини халқаро судга беришни таклиф қилса¸ кимдир унинг зудлик билан озод этилишини талаб қилмоқда.\nНопок амалдор пок мусулмондан қўрқади...\nКореядан телефон қилиб ўзини Раҳматжон деб танитган фарғоналик меҳнат муҳожири Хайрулла Ҳамидовни ноҳақ қамаганлар устидан халқаро судга шикоят қилиш керак¸ деган таклифни илгари сурди.\nРаҳматжон: Кореядан телефон қилган эдик. Хайрулла Ҳамидовнинг қамалганига эътирозимиз бор эди. Сайтни ўқидик. Ҳамма шарҳ қолдирибди. Четда юрганлар¸ Ўзбекистон ичидагилар бирлашиб халқаро судларга¸ халқаро ташкилотларга мурожаат қилайлик¸ деган таклифим бор эди.\nОзодлик: Қандай бўлади бу ?\nРаҳматжон: Хат билан халқаро ташкилотларга мурожаат қилиш керакда. Диний эътиқоди учун қамалдида. Бу йигитнинг жиҳодчиликка алоқадор жойи йўқ эди. Анчадан бери диний дастурларни эшитиб борардим. Ноҳақлик бу. Ҳукуматнинг динга бўлган қаршилиги¸ деган фикрдаман.\nТошкентдан яна Обид қори Назаров ҳақида кўрсатув бўлдию. Бу ҳам нотўғри¸ деб биламиз. Бу одам унақа одам эмас. Халқ учун¸ дин учун хизмат қилаëтган одам у. Ҳаммаси динга қаршилик¸ халқнинг уларга нафратини уйғотиш ва ҳоказо.\nОзодлик: Нимага ҳукумат диндорларга нисбатан шунақа муносабатда бўлаяпти¸ деб ўйлайсиз?\n- Диндорлар порахўрлик ва бошқа нималарга қаршида. Булар хотиржам киссасига халқнинг пулини ўмармоқчида. Халқни ҳар кўйга солаверадида. Халқ ҳақ-ҳуқуқини танимагандан кейин шуда¸ дейди Раҳматжон.\nПорахўр "мент"лар ҳақида анекдот\nРоссиядан телефон қилиб ўзини Салимжон деб танитган навбатдаги суҳбатдошимиз ўзбек милицияси ҳақида яқинда эшитган латифани айтиб берди.\nСалимжон: "Эркин микрофон"га бир оғиз гапим бор эди. Мен ўзимизнинг оғайнилардан Ўзбекистон милициялари тўғрисида анекдот эшитдим. Қизиқроқ бўлса керак. Кайфиятингизни кўтаришга айтсам майлими?\n- Бир милиция акамиз ишдан уйига келибди. Эшикни очса¸ туфли турган экан. Хотинини чақириб “Қани сенинг жазманинг?” дебди. Пистолетини чиқариб “Мен олдин уни¸ кейин сени отаман” дебди. Хотини уни давно шкафга яширган экан. Қуролини ўқталиб бу ëқни излабди¸ у ëқни излабди¸ милицияда энди¸ ҳамма жойни излаб топа олмабди. Шкафни очиб кийимларини шундай титкилаб бошлаган экан¸ хотинининг жазмани шартта чўнтагидан бир тутам пулни чиқариб милицияга узатса¸ шартта чўнтагига тиқибдида “Бу ерда ҳам йўқ экан” деб ўтиб кетибди. Шу милицияларга салгина тегишиб қўймоқчиманда. Энг аввало ўзимизнинг халқда инсоф бор буларга нисбатан. Халқимизда инсоф бор. Худо берсин¸ дейди қўяди. Раҳмат сизга¸ дейди Салимжон.\nЎзим ëшу¸ ашъорларим қариб қолган...\nНавбатдаги суҳбатдошимиз ўзини қўқонлик шоир Аъзам Маҳмуд¸ дея таништирди.\n- Мен шоирманда. Нима дейди¸ бир қишлоқиман. Шеъримни қўшиқчиларнинг униси-буниси айтади. Бир шеър ўқиб берай. Оддий. Жуда шоирликка ҳам нима эмас.\nМен шунчаки шеър ëзаман кўнглим учун¸\nКитоб сотиб ололмаган синглим учун¸\nГоҳ синглим ҳам ўқимаса варағидан¸\nСамолëт қибераман ўғлим учун.\nТушунмайман шоирликнинг ҳеч сирини¸\nҲассос шоир¸ деб мақташар бир-бирини¸\nҲамма нодон¸ бир ўзлари файласуфдек¸\nДоҳиëна ташлаб қўяр кўз қирини.\nБирор шеърим газетда ҳам чиққани йўқ¸\nКитоб қилиш юракка ҳам сиққани йўқ¸\nБолаларимдан ортмас¸ нетай йиққанларим¸\nОтамнинг ҳам боласи кўп¸ йиққани йўқ.\nЛекин кимдир шеърларимни излаганмиш¸\nТопиб ўқиб йиғлаганмиш¸ бўзлаганмиш¸\nЭри келиб сенга нима қилди деса¸\nШунчаки бир ëшлигини эслаганмиш.\nШунданмикан¸ андуҳим сал ариб қолган¸\nЛекин тез-тез келиб турар таниб қолган¸\nШу танишим туфайлими биродарлар¸\nЎзим ëшу¸ ашъорларим қариб қолган.\nБу шеърим ҳам поëнига етиб қолди¸\nИкки қатор ëзсам бўлди¸ битиб қолди¸\nҚоғозингдан гул қибер деб йиғлар қизим¸\nШошма болам бобонг шомга кутиб қолди.\nОлтиариқлик суҳбатдошимиз шифохоналардаги порахўрлик ва ер масаласида гап очди.\n- Ўтган сафар Олтиариқдан ер бўйича телефон қилган эдим. Ҳозир комиссия келиб нима қилаяптию¸ барибир самарали иш қилишмаяпти.\nОзодлик: Нима бўлаяпти ўзи?\n- Гектар-гектар ерларни ноқонуний равишда ўзларининг номига олиб олган. Мен давлатимизда радио орқали баëнот берган эдим. Одам келган эди. Одам келиб¸ у Олтиариққа ҳали келгани йўқ¸ Фарғонага келиб ўша ерда текширув олиб бораяпти экан. Ўшанга баëнот берганим самарасини бераяпти¸ деб айтмоқчиманда.\nЯна битта нарса айтмоқчиман. Олтиариқнинг марказида давлатнинг шифохоналари бор. Докторлар ҳақида гапирмоқчи эдим энди. Бу докторлар судхўрликка¸ порахўрликка муккасидан кетиб инсоф¸ виждон деган нарсаларини йўқотиб қўйган. Битта одамни операция қилиш учун олдиндан пулини сўраб олишаяпти. 50 минг сўм сўрайди операция учун. Шифохона давлатники бўлса. Бундан ташқари касалхонада ëтиш учун 8-10 мингдан пул тўлаш керак. Дори-дармонни ҳам ўзимиз оламиз. Бу иш билан халқни давлатга қарши қилиб қўяяптию. Бизга Хайрулла акамизга ўхшаган динпарвар¸ яхши инсонлар керак. Буларни қамаш керак эмасда. Ноҳақликда бу. Хайрулла ака бизга насиҳат қилиб қанчадан қанча одамни намозхон қилиб юборди. Катта раҳмат айтишимиз керак. Бунақа одамларни қамашимиз керак эмас. Мана рамазон ойи яқинлашаяпти. Шунгача Хайрулла акани қўйиб юборишларини талаб қиламан ва сўрайман¸ дейди олтиариқлик суҳбатдошимиз.


Telegram 7.3 чиқди: Овозли чатлар ва бошқалар - Terabayt.Uz\nTelegram 7.3 чиқди: Овозли чатлар ва бошқалар\nЎзбекистонда энг оммавийларидан бўлган Telegram мессенжери 7.3-версияда тақдим этилди. Унинг жамоаси мазкур талқиндаги муҳим ўзгаришларни махсус мақола тарзида эълон қилди ва уни қуйида келтирмоқдамиз.\nЎҚИНГ: Telegram’да телефон рақамингизни алмаштириш бўйича видеоқўлланма\nБиз 2013 йилдан буён гуруҳ чатлари имкониятларини кенгайтириб келмоқдамиз. Мазкур етти йил давомида жавоблар, смарт билдиришномалар эга эслатишлар, такомиллашган сўровномалар, администратор воситалари, гуруҳ статистикаси каби функцияларни жорий қилдик, шунингдек, иштирокчиларнинг максимал сонини юз минглабга оширдик. Бу функцияларнинг аксарияти кейинчалик бошқа иловалар яратувчиларини илҳомлантирди ва одамларнинг тармоқда қандай мулоқот қилиш усулларини бутунлай ўзгартирди.\nГуруҳлар эволюцияси девом этади. Бугун Telegram’нинг 2020 йилдаги ўн иккинчи янгиланишида овозли чатлар – иштирокчилар исталган пайтда уланиши мумкин бўлган янги турдаги аудиоконференцияларни тақдим этамиз.\nЭнди исталган гуруҳда оддий ёзишма билан параллел равишда овозли чатни ишга тушириш мумкин. Матн ва овоз бир-бирини битта муҳитда узвий тарзда тўлдиради.\nОддий чақирувлардан фарқли равишда иштирокчилар вақтни олдиндан келишишлари шарт эмас: овозли чат улар учун ҳар доим очиқ. У хабарлар тарихида из қолдирмайдиган норасмий суҳбатлар учун виртуал офис ёки майдонча сифатида хизмат қилиши мумкин. Йирик ҳамжамиятлар овозли чатларида кутилмаган инсонлар билан танишиш мумкин.\nГуруҳда овозли чатда иштирокчилардан қайси бири ҳозир гапираётгани дарҳол билинади. Агар одамлар қизиқ бўлса, худди қўшни хонадаги ҳамкасблар суҳбатини тинглагандай, уларга қўшилиш мумкин.\nОвозли чатга қўшилгач, илова ичида бемалол ҳаракатланишингиз, суҳбатларни кўришингиз ва хабарлар юборишингиз мумкин. Сиз чатга уланган ҳолатда бўласиз ҳамда микрофон бошқарув тугмалари экранда қолади, шу боис ўзингизни исталган пайтда дарҳол сукут қилиш ёки сукутдан чиқаришингиз мумкин.\nAndroid фойдаланувчилари учун овозли чатларнинг қўшимча афзаллиги мавжуд – бошқа ойналардан юқорида бўлиш режими. Бу режимда ҳатто илова фон режимида пайти ҳам микрофонни ёқиш ва чатда суҳбатлашаётганларни кўриш мумкин.\nСиз онлайнда бўлган исталган киши билан суҳбатлашишингиз ёки қулай меню орқали яна бошқа одамларни таклиф қилишингиз мумкин. Овозли чатлар бир неча минглаб фойдаланувчиларни ўзида жамлай олади. Яъни улар оила аъзоларининг ўзаро маслаҳатидан тортиб улкан жонли тадбиргача – барча ҳолатлар учун мос келади.\nБарча ҳаракатлар чиройли анимациялар билан бажарилади, бунинг учун дизайнеримиз анча тер тўкишига тўғри келди.\nОвозли чат яратиш учун гуруҳ профилини очинг, (⋯) ёки (⋮) белгисини босинг ва Овозли чатни бошлаш бандини танланг.\nУмид қиламизки, овозли чатлар худди Telegram гуруҳлари каби одамларнинг ўзаро ҳамкорлик ва мулоқот қилиш усулини ўзгартиради. Келгуси ҳафталарда биз уларни янада яхшилаймиз, фикр-мулоҳазаларингизни тинглаймиз, шовқинни камайтириш имкониятини яхшилаймиз ҳамда видео ва экран намойиши каби яна бошқа функцияларни қўшамиз.\nКомпmютер учун илова ва macOS учун алоҳида иловада бошқа иловалардан фойдаланаётганингизда ҳам Telegram’да микрофонингизни бошқариш учун тезкор тугма танлашингиз мумкин.\nTelegram’даги анимацияли стикерлар енгил ва жонли: улар 50 КБ дан камроқ жойни олади ва сониясига 180 кадр тезликдаги равон анимациялардан фойдаланади.\nБугунги янгиланишда биз стикерлар юкланишини янада тезлаштирдик. Бундан ташқари, энди юклаш пайтида товланувчи силу’тлар кўринади.\nAndroid: Маълумотларни SD-картада сақлаш\nAndroid фойдаланувчилари энди Telegram иловаси маълумотларини ички хотирадан SD-карталарига кўчириши мумкин. Бу мобил қурилма хотираси кичик бўлган фойдаланувчиларга кўпроқ мультимедиа ва файлларни сақлаш ҳамда Telegram’дан янада қулай фойдаланиш имконини беради.\nБошқа иловалардан фарқли равишда, Telegram телефонингизда хотира жойини тежаш имконини беради: илова кешини исталган пайтда тозалаш мумкин (Созламалар > Маълумотлар ва хотира > Хотирадан фойдаланиш) рукнига киринг. Файллар яна керак бўлганда, улар автоматик равишда булутдаги хотирадан юклаб олинади.\nAndroid’да янги анимациялар\nAndroid иловасига янги равон анимациялар қўшилди. Улар Янги хабар тугмасини босганингизда, профилларни очганингизда ва чат жилдларини бошқарганингизда исталган хабарлар ҳисоблагичларида ишлайди.\nТаҳрирлашнинг янги имкониятлари\nAndroid фойдаланувчилари энди ўзлари юборган расмларни кучли мультимедиа муҳаррири ёрдамида эффектлар, чизмалар ёки стикерлар қўшиш учун тезда таҳрирлаши мумкин. iOS фойдаланувчилари ўзлари олган расмни тезда таҳрирлаш ва қайта юбориш учун қалам тугмасини босиши мумкин.\nБу функцияларнинг ҳар бири аввал фақат платформалардан бирида мавжуд эди, лекин энди iOS ва Android селфиларга мўйлов чизиш учун бир хил имкониятлар таклиф қилади.\nХабар ёки изоҳни таҳрирлашда максимал узунликка яқинлашганингизда сизда қанча белги қолганлигини кўрсатувчи ҳисоблагич чиқади.\nБиз ҳар бир янгиланишда анимацияли эможиларни қўшишда давом этмоқдамиз. Одатдагидек, улардан бирини чатда олиш учун шунчаки битта эможили хабар юборинг.\nЯнги функцияларни таклиф қилиш платформаси\nАксарият Telegram функциялари фойдаланувчилар ғоя ва таклифларини инобатга олган ҳолда киритилган. Биз эҳтимолий янги функцияларни аниқлаш ва иловадаги хатоларни топишда ёрдам бериши учун оммавий хато ва таклифлар учун платформани ишга туширмоқдамиз.\nУнутманг, платформа айни вақтда фақат битта тил – инглиз тилида ишлайди. Бу бутун дунёдан фойдаланувчиларимиз барча тилларда ўнлаб бир хил таклифларни яратмасликлари учун зарур.\nПлатформа ҳар бир мурожаатга етарли эътибор қарата олишимиз учун босқичма-босқич ишга туширилади. Барча Telegram фойдаланувчилари юборилган мурожаатлар рўйхатини кўриши ва уларга овоз бериши мумкин.\nБугунча шулар. Биз сиз билан 2021 йилда ёки кейинги катта янгиланиш устида ишлашни якунлаганимизда (қайси бири биринчи келганида) кўришамиз.\n2020 йил, 23 декабрь


«Африкага Шимолий қутб орқали учишадими?» – Лукашенко қўлга олинган россияликлар ҳақида кескин фикр билдирди » Ўзбекистон янгиликлари – Zamin.uz\n, 23 2020, 17:39\n05 авг, 07:46 1 841 Дунё\nБеларусь президенти Александр Лукашенко 4 август куни мамлакат аҳолиси ва Миллий Ассамблеяга мурожаат қилди.\nЛукашенко кўпгина мавзулар қатори яқинда Минскда қўлга олинган бир гуруҳ Россия фуқаролари ҳақида ҳам тўхталиб ўтган. Унинг айтишича, қўлга олинганлар Минск орқали бошқа мамлакатларга чиқиб кетиш учун эмас, балки айнан Беларусда қўпорувчилик ҳаракатларини содир этиш учун келган.\n«Летят в Стамбул. Запросто можно было с Новороссийска, с Крыма, в конце концов. Махнул - и там, в Стамбуле»: То есть Лукашенко все же признал Крым российским? pic.twitter.com/f4h5q23iPQ\n«Беларусларга қарши миллиардлаб ресурслар ташланган, энг янги технологиялар сафарбар қилинмоқда. Интернетда 32 жангарининг ҳибсга олиниши ҳақидаги мунозараларни кўриб ҳайрон бўлдим. Бу ҳақда нималар дейишмаяпти, қандай хулосалар қилишмаяпти дейсиз. Ҳатто икки президент келишиб олган деган фикрлар билдирилмоқда. Бу жуда хавфли сигнал.\nҲибсга олинган россияликларнинг Истанбул, Венесуэла, Африка ва Ливияга кетиши ҳақидаги гапларнинг барчаси ёлғон. Мен географияни яхши билмаслигим мумкин, лекин Африкага Шимолий қутб орқали учишадими?», деди Лукашенко истеҳзо билан.\nЛукашенконинг таъкидлашича, ҳибсга олинганларга «инсоний муносабатда бўлинмоқда», шу учун улар ҳамма нарсани айтиб беришган. Унинг сўзларига кўра, тергов давомида россияликлар «Беларусга махсус вазифа билан» юборилганликлари ҳақида гапириб беришган.\n«Жамоа белгиланган вақтгача кутиши керак эди. Истамбулга сотиб олинган чипталар ҳақидаги гаплар – афсона. Россия чегараси ёпилганлиги сабаб улар бу ерда ҳам, у ерда ҳам Истанбулга учаётганликларини кўрсатишлари керак эди», дея қўшимча қилган Беларусь раҳбари.\nШунингдек, унинг айтишича, бугун у республикадаги вазиятни беқарорлаштириш учун Беларусь жанубига ташланган яна бир бўлинма ҳақида маълумотлар олган.\n29 июль куни 32 нафар россиялик (Беларусь хавфсизлик хизматига кўра, улар «Вагнер» хусусий ҳарбий компанияси жангчилари) Минск яқинидаги санаторийда ҳибсга олинади. Уларга Беларусда қўпорувчилик ҳаракатларини амалга оширишга уриниш айблови бўйича жиноий иш қўзғатилган. Агар россияликларга қўйилаётган айб ўз исботини топса, улар 20 йилгача қамоқ жазосини олади.\nШундан сўнг, Россия президентининг матбуот котиби Дмитрий Песков Кремль Беларусда ҳибсга олинган фуқароларнинг жиноий хатти-ҳаракатлари тўғрисида маълумотга эга эмаслигини билдирди. «Россия фуқароларининг асоссиз ҳибсга олиниши иттифоқчилик муносабатларига тўғри келмайди», деб таъкидлаган Песков.\nПутиннинг матбуот котибига кўра, Беларусда ҳибсга олинган россияликлар хусусий хавфсизлик компаниясида ишлайди, уларнинг Истанбулга чипталари бўлган ва Беларусь ҳудудида транзитда бўлиб туришган.\nКейинчалик Владимир Путин Россия Хавфсизлик Кенгаши аъзолари билан Беларусь томонининг россияликларга нисбатан хатти-ҳаракатларини муҳокама қилган. Кенгаш аъзолари россияликлар яқин кунларда ҳибсдан озод қилинишига умид билдирган. Кенгаш мажлисида қатнашган Россия ташқи ишлар вазирлиги вакили охирги пайтларда беларуслик ҳамкасблар билан кўплаб тушунмовчиликлар келиб чиқаётганини билдирган.\nЛукашенко демократик йўл тутса, Беларусни қўлдан чиқаришини маълум қилди 20 июн, 21:13\nЛукашенко Минскни АҚШ пойтахти қилишни таклиф қилди 10 сен, 23:09\nЛукашенко тансоқчиларининг собиқ бошлиғи қўлга олинди 30 апр, 22:32\nБеларусь президенти Лукашенко олтинчи марта президент бўлмоқчи 02 мар, 11:06\n«Россияни эгиш». Лукашенко баёнот билан чиқди 27 авг, 20:47


Realme ва Redmi’ларнинг ҳамёнбоп 5G-смартфонлари кушандасини Samsung тайёрламоқда! - Terabayt.Uz\nRealme ва Redmi’ларнинг ҳамёнбоп 5G-смартфонлари кушандасини Samsung тайёрламоқда!\nGalaxy A32 5G русумли янги телефони куни кеча FCC сертификатини олган, ўшанда унинг айрим хусусиятлари ошкор бўлган эди. Samsung куни кеча унинг самарадорлигини оммабоп Geekbench сервисида синаб ҳам кўрган.\nБироқ жанубий кореялик техногигантнинг арзон 5G-смартфони буниси ҳам эмас экан: компания Galaxy A22 (ёки Galaxy A22 5G) русумли қурилмасини тайёрлаяпти. Бу – апрелнинг бошида намойиш этилган, квадрокамерали Galaxy A21 смартфонининг давомчисидир.\nИнсайдерларнинг маълум қилишларича, Galaxy A22 бешинчи авлод уяли алоқа тармоғини қўллаб-қувватлайди ва Кореяда 200 минг вон атрофида нархланади. Бу эса тахминан 180 АҚШ долларига тенг келувчи қийматдир.\nGalaxy A22 5G техник хусусиятлари ҳақида аниқ маълумот йўқ; аммо унинг Dimensity 700-сериядаги ёки ҳали чиқмаган Qualcomm 600-сериядаги процессор билан таъминлашса керак.\nБордию шу маълумотлар ўз тасдиғини топса, Samsung’нинг янги девайси, ниҳоят, Realme ҳамда Redmi каби арзончи брендларнинг 5G-смартфонлари билан рақобатга кириша олади. Компания уни 2021 йилнинг иккинчи ярмидан Ҳиндистон, Осиё ва айрим Европа мамлакатлари бозорларига чиқариши кутилмоқда.\nЎҚИНГ: Samsung флагманларини ижарага олинг\n#Redmi #Samsung #Android смартфон #нархлар #янги технологиялар # 5G смартфон #5G-смартфони #Realme #Samsung Galaxy A22 5G